title: Suomalaiset opiskelijatapahtumat

text: Fuksiseikkailu on järjestetty muun muassa siksi, että monet opiskelijatapahtumat ovat varsin alkoholipainotteisia, mutta toisaalta moni opiskelija on toivonut päihteettömiäkin tapahtumia. Fuksiseikkailun rasteilla fukseja ei painosteta juomaan alkoholia.


title: Suomalaiset opiskelijatapahtumat

text: GooM (eräänä vuonna "Gaistapäisen Onnellisten Opiskelijoiden Meriodysseia", mutta akronyymin merkitys vaihtuu vuosittain) on opiskelijoiden järjestämä risteilytapahtuma.


title: Suomalaiset opiskelijatapahtumat

text: Ensimmäinen GooM-risteily oli vuonna 1993 ("Giganttisen Orgastiset Opiskelijoiden Megabileet") ja sen ideoi & järjesti viisi jyväskyläläistä kauppatieteen opiskelijaa. Ensimmäiselle GooM-risteilylle osallistui heti yli 1 800 opiskelijaa.. GooM 12 järjestetään Silja Europa-laivalla 5.-7. helmikuuta ja sen jälkeen GooM-chartereita on ollut jo 65 ja niillä on matkustanut yli 150 000 opiskelijaa. Risteilylle osallistuvien keski-ikä on noin 23 vuotta.


title: Suomalaiset opiskelijatapahtumat

text: Laivana oli vuosina 1993−1994 Vikingin M/S Isabella, vuoteen 2003 Vikingin M/S Cinderella, 2005 Tallinkin M/S Romantika, 2006 M/S Silja Festival ja 2007-2010 M/S Silja Europa ja 2011 Baltic Princess. Vuonna 2004 GOOM risteilyä ei järjestetty, vaan GOOM-väki suuntasi Playa del Inglésiin.


title: Suomalaiset opiskelijatapahtumat

text: Risteilyllä ovat esiintynyt lähes kaikki 1990-luvun ja 2000-luvun kotimaiset huippuyhtyeet ja -artistit, muun muassa Don Huonot, Apulanta, HIM, Nightwish, The Rasmus, Eläkeläiset peräti viitenä vuonna ja Maija Vilkkumaa, Neljä Ruusua, Yö, YUP Zen Cafe jne.


title: Suomalaiset opiskelijatapahtumat

text: Helsinginkadun appro on Helsingin Kallioon sijoittuva opiskelijoiden baarikierros, joka järjestettiin ensimmäistä kertaa keväällä 2005. Pitkäaikaisena tavoitteena on muodostaa pääkaupunkiseudulle kaikkia Suomen opiskelijoita kiinnostava perinteinen ja jatkuva baarikierrostapahtuma, jollainen jo muissa Suomen suurimmissa opiskelijakaupungeissa on. Aikaisempina vuosina osallistujia on ollut pääkaupunkiseudun lisäksi ainakin Turusta, Tampereelta, Riihimäeltä, Seinäjoelta, Porvoosta, Järvenpäästä, Lahdesta, Kuopiosta ja Lappeenrannasta. Appron järjestävänä tahona toimii poikkitieteellinen opiskelijayhdistys Bileinsinöörit ry.


title: Suomalaiset opiskelijatapahtumat

text: Helsinginkadun approssa on mahdollisuus suorittaa neljä eri tutkintoastetta. Yhdellä osallistumiskerralla voi suorittaa vain yhden tutkinnon ja ylempää tutkintoa suoritettaessa aikaisemmin suoritettujen tutkintojen haalarimerkit on oltava ommeltuna haalareihin. Tutkinnon hyväksyttävään suorittamiseen vaaditaan vaihteleva määrä juomia:


title: Suomalaiset opiskelijatapahtumat

text: Hervannan Humala Hyppely on Tampereen Hervannassa järjestettävä perinteinen tapahtuma, joka kerää vuositasolla lähes 1500 opiskelijaa Hervantaan. Osallistujalla on mahdollisuus kahteen erilaiseen suoritustapaan: joko helpompaan NormaaliMäyrä-tuotelinjaan tai sitten vaativampaan Erikoismäyrä-tuotelinjaan. Osallistujat keräävät passiin leimoja juomista (myös alkoholittomat) ja ruoista. Hervannan Humala Hyppely Facebookissa.


title: Suomalaiset opiskelijatapahtumat

text: Tapahtuma järjestettiin ensimmäistä kertaa vuonna 2013. Tapahtuman järjestäjänä toimii Tampereen Tradenomiopiskelijat ry. Tapahtumapassilla saa itselleen haalarimerkin onnistuneesta suorituksesta ja se toimii samalla lippuna jatkobileisiin Ravintola Bricksissä.Hämeenkadun Appro on Suomen ensimmäinen Appro -tapahtuma, jota on järjestetty vuodesta 1982 lähtien Tampereella. Se on nykyisin Suomen suurin opiskelijatapahtuma, joka kerää Tampereelle noin 10 000 opiskelijaa ympäri Suomen. Tavoitteena on kiertää Tampereen Hämeenkadun varrella ja lähiympäristössä sijaitsevia ennalta sovittuja anniskeluravintoloita nauttien niissä määrätty alkoholijuoma, vesi tai ruoka-annos. Jokaista ostettua juomaa tai ruokaa vastaan osallistuja saa suoritusleiman tarkoitusta varten painettuun ”suorituskarttaan”, jonka perusteella hänelle myönnetään osallistumisesta haalarimerkki. Tapahtuma pidetään vuosittain lokakuun puolivälissä ja sen järjestää Tampereen yliopiston opiskelijoiden eri ainejärjestöt yhteistyössä.


title: Suomalaiset opiskelijatapahtumat

text: Varsinaisen kaupunkikierroksen jälkeen osanottajat voivat suunnata useampaan eri lopputapahtumaan, joissa esiintyy eri artisteja. Vuonna 2016 loppubileitä oli kahdeksan:


title: Suomalaiset opiskelijatapahtumat

text: Tapahtuman jatkojen kanssa samaan aikaan järjestetään liputta jääneille "VarjoAppro" -bileet. Vuonna 2016 tapahtuma järjestettiin ravintola Londonissa, jossa esiintyi Horse Attack Sqwad.


title: Suomalaiset opiskelijatapahtumat

text: Hämeenkadun Approssa on mahdollisuus suorittaa viisi eri tutkintoastetta. Vuonna 2007 tutkintoon lisättiin Emeritus-merkki, joka luovutetaan vain kahden tohtorin arvosanan suorittaneille yksilöille. Yhdellä osallistumiskerralla voi suorittaa vain yhden tutkinnon ja ylempää tutkintoa suoritettaessa aikaisemmin suoritettujen tutkintojen haalarimerkit on oltava ommeltuna haalareihin. Tutkinnon hyväksyttävään suorittamiseen vaaditaan vaihteleva määrä juomia:


title: Suomalaiset opiskelijatapahtumat

text: Tutkinnon suorittamiseen on aikaa neljä tuntia paitsi tohtori- ja emerituskokelailla, joilla aikaa on viisi tuntia. Samasta suorituspaikasta hyväksytään vain yksi leima, paitsi tohtori- ja emerituskokelaille kaksi. Onnistuneesta suorituksesta palkitaan virallisella suoritustasolle yksilöllisellä Hämeenkadun Appro -haalarimerkillä.


title: Suomalaiset opiskelijatapahtumat

text: Itsenäisyyspäivänä ylioppilaat käyvät soihtukulkueena sankarihaudoilla. Helsingissä kulkue marssii sen jälkeen Senaatintorille laulaman ja kuuntelemaan puheita, Tampereella ylioppilaat marssivat Keskustorille.


title: Suomalaiset opiskelijatapahtumat

text: Jokikadun Appro on Porvoossa järjestettävä tapahtuma, jonka ideana on kiertää baareja Porvoonjoen varrella kartan kera leimoja keräten. Tapahtuman järjestää HePo Ry & Laureamko. Tapahtuma järjestettiin ensimmäistä kertaa toukokuussa 2011.


title: Suomalaiset opiskelijatapahtumat

text: Jyväsmetro on Jyväskylässä vapun aikaan järjestettävä tapahtuma, jossa opiskelijat kiertävät busseilla Jyväskylän lähialueen anniskeluravintoloita. Matkan aikana jokaisella linjalla on oma matkanjohtaja huolehtimassa matkan viihtyvyydestä ja varsinaisen tapahtuman jälkeen on tarjolla jatkot Jyväskylän yöelämässä. Keväällä 2019 Jyväsmetro järjestetään 13. kerran ja siihen osallistuu joka vuosi useita satoja opiskelijoita.


title: Suomalaiset opiskelijatapahtumat

text: Kauppakadun Appro on Jyväskylässä vuosittain lokakuussa järjestettävä tapahtuma, josta on kasvanut Suomen suurimpia yksipäiväisiä opiskelijarientoja. Tapahtumassa osanottajat kiertävät kaupungin keskustassa sijaitsevia anniskeluravintoloita. Kustakin ostetusta juomasta saa leiman erityiseen suorituspassiin. Tutkinnon voi suorittaa myös alkoholittomasti. Kauppakadun Approbaturin omistajataho on AIESEC Jyväskylä ry. Vuonna 2015 tapahtumassa tehtiin historiaa, kun yli 7 500 approilijaa ympäri Suomen osallistui tapahtumaan. Loppubileet järjestettiin ensimmäistä kertaa Jyväskylän messu- ja kongressikeskus Paviljongilla. Tapahtumassa esiintyivät DJ:t KIRO ja Larren G, sekä pääesiintyjänä kokoonpano nimeltä Lihamyrsky, johon kuuluvat Ruudolf, Musta Barbaari, Särre ja Prinssi Jusuf.


title: Suomalaiset opiskelijatapahtumat

text: Kauppakadun Approssa on mahdollisuus suorittaa viisi eri tutkintoastetta. Yhdellä osallistumiskerralla voi suorittaa vain yhden tutkinnon ja ylempää tutkintoa suoritettaessa alempien tutkintojen merkkien on oltava suoritettuna. Tutkintoon vaadittavat määrät juomia ovat:


title: Suomalaiset opiskelijatapahtumat

text: Alempien tutkintojen ja übertohtorintutkinnon suorittamiseen on aikaa viisi tuntia. Tohtorintutkintoon on aikaa kuusi tuntia.


title: Suomalaiset opiskelijatapahtumat

text: Kauppakadun Improbatur tai Kauppakadun Impro on Kuopiossa nykymuotoisena vuodesta 2006 lähtien järjestetty opiskelijatapahtuma. Sen edeltäjä oli Kauppakadun Korkkajaiset, joka toimi 2000-luvun alusta vuoteen 2006 asti.


title: Suomalaiset opiskelijatapahtumat

text: Vuosittain syyskuun puolivälin paikkeilla järjestettävä Kauppakadun Impro seuraa Appro-kaavaa siten, että opiskelijat kiertävät Kuopion keskustan Kauppakadun varren anniskeluravintoloita, päätyen tapahtuman päättävälle keikalle Satamaan Makasiiniravintola Albatrossiin. Vuonna 2007 esiintyjänä oli Irina ja 2006 Zen Café.


title: Suomalaiset opiskelijatapahtumat

text: Poikkeuksena muihin vastaaviin tapahtumiin, Improssa ja sitä edeltäneessä Korkkajaisissa on ollut aina suuri paino joukkuekisalla ja sen palkinnoilla sekä kaikkien kävijöiden kesken suoritetulla arvonnalla. Tapahtumassa ei kilpailla eri tutkintoarvoista Approjen tyyliin. Käytössä on kuitenkin Hämeenkadun Appron kaltainen ”suorituskartta”.


title: Suomalaiset opiskelijatapahtumat

text: Tapahtumaan osallistuu vuosittain jonkin verran alle 1 000 kävijää ja se on syksyn suurin korkeakouluopiskelijoiden keskinäinen tapahtuma Kuopiossa. Impron järjestäjää Savonia-ammattikorkeakoulun opiskelijakunta.


title: Suomalaiset opiskelijatapahtumat

text: Kertun Kepittäjäiset on Pykälä ry:n järjestämä poikkitieteellinen Appro-baarikierros Helsingin Kalliossa. Kertun Kepittäjäisissä osallistujat kiertävät Appro-kaavan mukaisesti Kallion anniskeluravintoloita, joista he keräävät suorituskarttaansa suoritusleimoja nauttimalla alkoholijuoman, ruokaa tai veden. Kertun Kepittäjäisiin osallistutaan 3-6 hengen joukkueissa. Appron jälkeen on mahdollisuus osallistua jatkoille, jotka järjestetään Apollo Live Clubissa.


title: Suomalaiset opiskelijatapahtumat

text: Kertun Kepittäjäisissä voi hankkia neljä eri titteliä. Yhdellä osallistumiskerralla voi hankkia yhden tittelin, ja ylempää titteliä hankkivalla tulee olla alempien titteleiden haalarimerkit ommeltuna opiskelijahaalareihinsa. Lisäksi 500 ensimmäiselle 15 leimaa keränneelle jaetaan Kultainen Kerttu -haalarimerkit.


title: Suomalaiset opiskelijatapahtumat

text: Vuonna 2017 Kertun Kepittäjäiset järjestetään 22.3.


title: Suomalaiset opiskelijatapahtumat

text: Laskiaisrieha on yksi Suomen suurimmista opiskelijoiden ulkourheilutapahtumista. Se järjestetään vuosittain laskiaistiistain kunniaksi Helsingin Kaivopuistossa Ullanlinnanmäellä ja joka talvi tapahtumaan osallistuu tuhansia opiskelijoita ympäri Suomea. Laskiaisriehaan kuuluu musiikin raikuessa iloista pulkalla laskemista, erilaisia hauskoja kilpailuja sekä riehakasta karnevaalitunnelmaa.


title: Suomalaiset opiskelijatapahtumat

text: Laskiaisriehan legendaarisin osa on Akateeminen mäenlaskukilpailu, jossa joukkueet kisaavat toinen toistaan kekseliäämmillä ja näyttävämmillä rakennelmilla Laskiaisen huikeimman mäenlaskuvälineen tittelistä. Aikaisempina vuosina rinteessä on nähty junia, autoja, hävittäjiä, tankkeja sekä Lohikäärmeen kuolema ja onpa mäki laskettu myös alhaalta ylöskin.


title: Suomalaiset opiskelijatapahtumat

text: Laskiaisrieha sai erityisen paljon medianäkyvyyttä vuonna 2014, kun tapahtuma järjestettiin leudosta talvesta huolimatta. Tuolloin paljaalle Ullanlinnanmäelle kuljetettiin suuret määrät lunta, jotta pulkalla laskeminen onnistuisi laskiaistiistain perinteitä kunnioittaen.


title: Suomalaiset opiskelijatapahtumat

text: Laskiaisriehan pääjärjestäjänä toimii Aalto-yliopiston piirissä toimiva Vapaateekkarit-yhdistys, ja tapahtuman virallisina jatkoina toimii Aalto-yliopiston ylioppilaskunnan Teekkarijaoston Gravitaatio-bileet. “Gravis” on perinteisesti järjestetty Helsingin yökerhoissa ja se on ollut loppuunmyytynä jo useana vuotena peräkkäin.


title: Suomalaiset opiskelijatapahtumat

text: Limeksen Appro on Helsingissä vuodesta 2007 lähtien järjestetty opiskelijatapahtuma, jossa osallistujat kiertävät Helsingin keskustan anniskeluravintoloita. Kuten muissakin Appro-tapahtumissa, myös Limeksen Approssa osallistujat keräävät suoritusmerkintöjä nautituista juomista suorituskorttiinsa. Tapahtuman järjestää Limes ry. Vuonna 2010 tapahtumaan osallistui noin 2000 opiskelijaa, myös pääkaupunkiseudun ulkopuolelta.


title: Suomalaiset opiskelijatapahtumat

text: Limeksen Approssa on neljä tutkintoastetta. Suorituksia voi tehdä vain yhden vuodessa, ja ne on tehtävä järjestyksessä alimmasta tutkintoasteesta korkeimpaan. Saadakseen seuraavan tason merkin, on edellisen vuoden suoritukset oltava ommeltuina haalareihin. Suoritusmäärät ovat: approbatur 8, cum laude 12, laudatur 16 ja tohtori 20. Vuoteen 2016 asti naisilla riitti kutakin tutkintoa varten kaksi merkintää vähemmän.


title: Suomalaiset opiskelijatapahtumat

text: Luonnontieteilijöiden Jouluristeily järjestetään vuosittain marraskuun lopussa tai joulukuun alussa. Luonnontieteilijöiden Jouluristeilyn juuret ulottuvat vuoteen 2003, jolloin vuosittainen risteilyperinne alkoi. Vuonna 2005 jouluristeilystä tehtiin valtakunnallinen tapahtuma ja mukaan kutsuttiin opiskelijoita ympäri Suomen. Vuonna 2006 perustettiin After lecture ry, joka otti vastuulleen Luonnontieteilijöiden jouluristeilyn järjestämisen ja sen kehittämisen. Vuonna 2006 jouluristeilylle osallistui 801 matkustajaa, vuonna 2007 968 matkustajaa, vuonna 2008 1491 matkustajaa, vuonna 2009 2081 matkustajaa, vuonna 2010 2488 matkustajaa, vuonna 2011 2556 matkustajaa ja vuonna 2012 yli 2700 risteilijää.


title: Suomalaiset opiskelijatapahtumat

text: Vuosien saatossa risteilyä on kutsuttu pelkäksi jouluristeilyksi, kemistien jouluristeilyksi ja nyttemmin tapahtuman nimeksi on vakiintunut Luonnontieteilijöiden Jouluristeily. Risteilyaluksena on perinteisesti toiminut M/S Silja Europa. Luonnontieteilijöiden Jouluristeily lähtee Turusta. Jouluristeilyn tunnuksena toimii Risteilyohjus-haalarimerkki.


title: Suomalaiset opiskelijatapahtumat

text:
MallasAppro on Oulun yliopiston Prosessikilta ry -ainejärjestön vuosittain syksyllä järjestämä tapahtuma, jonka ideana on kiertää baareja Oulun keskustassa, juoda juomia ja kerätä kisapassiin leimoja. Muista approista poiketen leimoja saa vain mietojen alkoholijuomien juomisesta. MallasAppro on järjestetty vuodesta 1993. MallasApprossa voi suorittaa haluamansa tutkinnon.
M-Juna Appro on Metropolia AMK:n liiketalouden opiskelijayhdistyksen Trombi ry:n järjestämä tapahtuma, jossa kierretään baareja Vantaalla ja Helsingissä keräten leimoja appropassiin. Tapahtumaan osallistuu opiskelijoita ympäri pääkaupunkiseutua sekä ammattikorkeakouluista, että yliopistoilta. Tapahtuma järjestetään perinteisesti lokakuussa. Ensimmäisen kerran M-Juna Appro on järjestetty vuonna 2012 kymmenen hengen voimin. Vuonna 2018 osallistujia on jo yli 1100. Tapahtumalla on viralliset jatko-bileet Helsingin keskustassa.


title: Suomalaiset opiskelijatapahtumat

text: M-Juna Approssa kierretään baareja, jotka sijaitsevat jo edesmenneen M-lähijunan pysäkkien läheisyydessä. Pohjoisimpana asemana mukana on Martinlaakso. Muita asemia on Louhela, Myyrmäki, Malminkartano, Kannelmäki, Pohjois-Haaga sekä Rautatieasema. Suorituspaikkoja on vaihdellen noin. 20 kpl.


title: Suomalaiset opiskelijatapahtumat

text: Hyväksyttävä suoritus vaatii vähintään suoritusrajan verran leimoja, jotka ovat kaikki eri suorituspaikoista, pois lukien Konnari ja Kuljettaja, joiden suorittajat saavat kaksi suoritusmerkintää maksimissaan yhdestä paikasta. Myös edellisen suorituksen haalarimerkki on oltava ommeltuna haalareihin saadakseen seuraavan.


title: Suomalaiset opiskelijatapahtumat

text: Pikkulaskiainen on Turun kauppatieteiden ylioppilaat ry:n järjestämä perinteinen laskiaistapahtuma ja appro. Tapahtumaa on järjestetty vuodesta 1991, ja se on nykyään Suomen suurin talvifestivaali yli 8000 osallistujalla.


title: Suomalaiset opiskelijatapahtumat

text: Pikkulaskiainen koostuu kolmesta osasta: mäkitapahtuma, baarikierros (appro) sekä jatkobileet. Mäkitapahtuma järjestetään Puolalanmäen puistossa Turussa.


title: Suomalaiset opiskelijatapahtumat

text:
Approkierroksella on mukana kymmeniä anniskelu- ja ruokaravintoloita joista saa kerättyä suoritusmerkintöjä. Tapahtumassa on 3 eri suoritustasoa: kultainen, hopeinen ja pronssinen.
Viime vuosina tapahtumassa on esiintynyt mm. Brädi, Spekti ja Uniikki, Kauriinmetsästäjät, Evelina, Robin ja Pete Parkkonen.


title: Suomalaiset opiskelijatapahtumat

text: Poronkusema on Rovaniemellä perinteisesti maaliskuussa järjestettävä viikonlopun mittainen talvinen rastikilpailu. Jopa 800 yliopisto- ja amk-opiskelijaa ympäri Suomen yhteen kokoava Poronkusema on Pohjois-Suomen suurin opiskelijatapahtuma.


title: Suomalaiset opiskelijatapahtumat

text: Poronkuseman ydinidea on siis rastikilpailu, jossa kierretään 3-6 hengen joukkueissa ympäri Rovaniemen keskustaa suorittamassa tehtäviä, joista saa pisteitä mm. pukeutumisen, suoriutumisen sekä lahjonnan perusteella. Poronkusemaa luotsaavalla Pääporolla on rajaton pisteidenantovalta. Poronkusema koostuu perjantaina pidettävistä varaslähtöbileistä, lauantain rastikilpailusta, jatkoista paikallisessa yökerhossa ja voittajien palkitsemistilaisuudesta, sekä sunnuntain silliksestä, josta tapahtumaa järjestävä Lapin yliopiston oikeustieteilijöiden ainejärjestö Artikla ry on tullut tunnetuksi. Lisäksi monessa opiskelijakaupungissa järjestetään jo Poronkuseman alkua edeltävänä torstaina (usein paikallisten opiskelijajärjestöjen organisoimia) varaslähtöbileitä, joista juhlakansa suunnistaa suoraan pohjoiseen, kohti napapiiriä ja Poronkusemaa.


title: Suomalaiset opiskelijatapahtumat

text: Pörssin Perinteinen rinnerieha on nimensä mukaisesti perinteinen, Jyväskylän kauppakorkeakoulun opiskelijoiden järjestämä vuosittainen rinnetapahtuma. Tapahtuma koostuu kolmesta osasta: Ensin vietetään reipas päivä ulkona kilpaillen, hassutellen, saunoen ja ulkoilmasta nauttien. Iltapäivällä bileet siirtyvät sisätiloihin, missä ketkoja vietetään musiikin rytmeistä sekä huippuseurasta nauttien. Päivän päätteeksi pankin räjäyttää superkuumat jatkot paikallisessa yökerhossa.


title: Suomalaiset opiskelijatapahtumat

text: Pörssin laskettelurinteessä järjestettyjen tapahtumien historia ulottuu 1990-luvun alkuun, kun 1991 vietettiin Superlaskiaista. Kahden seuraavan vuoden ajan tapahtuma tunnettiin nimellä Laskiaisrieha. Vuonna 1994 järjestettiin Jyväskylässä ensimmäistä kertaa Rinnerieha -nimeä kantanut tapahtuma, ja samalla tapahtuma muuttui kokonaisuudessaan poikkitieteelliseksi.


title: Suomalaiset opiskelijatapahtumat

text: Rinneriehan perinnettä on jatkettu joka kevät, ja sen perinteiseksi muodostuneita lajeja ovat häkkyrälasku, köydenveto sekä lumifutis. Nykyään Pörssin Perinteinen rinnerieha kerää paikalliseen laskettelukeskukseen n. 600 korkeakouluopiskelijaa viettämään railakasta talvipäivää.


title: Suomalaiset opiskelijatapahtumat

text: Suursitsit on Helsingin Senaatintorilla noin kolmen vuoden välein toukokuun lopulla järjestetty sitsitapahtuma eli akateeminen pöytäjuhla, jossa syödään kolmen ruokalajin illallinen, juodaan, lauletaan ja pidetään puheita. Sitseillä ovat mukana niin Helsingin yliopiston osakunnat sekä tiedekunta-, aine- ja harrastejärjestöt, kuin muiden pääkaupunkiseudun korkeakoulujen ylioppilaskunnatkin. Sitseille mahtuu osallistumaan noin tuhat henkilöä. Samalla kaikki Senaatintorille saapuvat voivat vapaasti tulla seuraamaan tapahtumaa. Tapahtuman lopuksi torilla tanssitaan akateemisia tansseja, joihin myös yleisö voi osallistua. Ensimmäiset Suursitsit järjestettiin 29.5.2012, osana Helsinki 200 vuotta pääkaupunkina -juhlavuotta ja designpääkaupunkivuotta. Toisen kerran tapahtuma järjestettiin Helsingin yliopiston 375-juhlavuoden ja ylioppilaslakin 150-vuotisjuhlien kunniaksi 28.5.2015 ja kolmannen kerran osakuntalaitoksen 375-juhlavuoden sekä Helsingin yliopiston ylioppilaskunnan 150-juhlavuoden kunniaksi 24.5.2018.


title: Suomalaiset opiskelijatapahtumat

text: Särkän Märkä on Särkänniemen elämyspuistossa vuosittain vapun aikaan järjestettävä opiskelijoiden huvipuistopäivä. Opiskelijat pääsevät muutamaa päivää ennen Särkänniemen virallista kauden avajaispäivää nauttimaan joistakin huvipuiston laitteista. Iltapäivän ja illan aikana osallistujat voivat käydä laitteissa, minkä jälkeen illalla he pääsevät nauttimaan jatkoista eri ravintoloihin Tampereen keskustassa.


title: Suomalaiset opiskelijatapahtumat

text: Särkän Märkää on vietetty vuodesta 2015 asti, jolloin se kirjaimellisesti oli märkä veden ja rännän sataessa huvipuistossa. Tapahtuma on kasvanut joka vuosi, ja vuonna 2017 saavuttikin jo kiitettävät 3500 kävijää. Särkän Märkän toteuttaa Tampereen Yliopiston kauppatieteiden opiskelijoiden ainejärjestö.


title: Suomalaiset opiskelijatapahtumat

text: Vappuna ylioppilaat järjestävät monia tapahtumia sekä myyvät vappulehtiä. Eri paikkakunnilla lakitetaan patsaita, esimerkiksi "Mantan" Helsingissä ja "Suomen neidon" Tampereella), ja järjestetään fuksien kastajaisia.


title: Suomalaiset opiskelijatapahtumat

text: Wykypäivä on Vaasan yliopiston kauppatieteellisen ainejärjestön Warrantti ry:n järjestämä tapahtuma Vaasan Tropiclandiassa huhtikuun alkupuolella. Tapahtuma on viime vuosina kasvanut voimakkaasti varsinkin kauppatieteilijöiden keskuudessa ja vuonna 2016 tapahtumaan osallistui noin 1000 juhlijaa ympäri Suomen.


title: Suomalaiset opiskelijatapahtumat

text: Tapahtuma alkaa päivällä rastiradalla, jossa joukkueet pääsevät kilpailemaan erinäisillä rasteilla ja suorittamaan mitä mielikuvituksellisimpia tehtäviä. Suoritukset arvostellaan kolmen kriteerin avulla: Toteutus, yhteishenki sekä lahjonta. Rastiradan jälkeen siirrytään Tropiclandian lämpöön, jossa allasbileitä tahdittaa nousevat DJ-maailman kiitotähdet ja vuoden kostein opiskelijatapahtuma saa viimeisetkin epäilijät antautumaan Suomen aurinkoisimman kaupungin vetovoimalle.


title: Suomalaiset opiskelijatapahtumat

text: Kunhan turhat vedet on saatu kuivatettua hiuksista on aika siirtyä Vaasan todelliseen helmeen eli yökerho Fontanaan, jossa jatkobileet antavat vielä mahdollisuuden löytää tuleva kesäheila tai -härkä. Lavalle nousee Suomen artistien kuumimpia nimiä ja illan päätteeksi palkitaan vahvimpia suorituksia upein palkinnoin ja voittajajoukkue kruunataan hallitsevaksi mestariksi aina seuraavaan Wykypäivään saakka.


title: Suomalaiset opiskelijatapahtumat

text: Ruotsinkielisten teekkareiden joka vuosi järjestämä poikkitieteellinen olutsuunnistus pääkaupunkiseudulla. Suunnistus suoritetaan kolmen joukkueissa jotka lähtöoluen juomisen jälkeen saavat kuusi enemmän tai vähemmän haastavaa vinkkiä eri anniskelupaikkoihin Helsingissä. Joukkue joka onnistuu ratkaisemaan nämä vinkit sekä nauttimaan yhden tuopin olutta per joukkuejäsen jokaisessa radan anniskelupaikassa ja sitten siirtymään Otaniemessä sijaitsevaan maaliin lyhyimmäissä ajassa kruunataan voittajaksi. Kilpailuun otetaan vuosittain noin 170 joukkuetta, eli noin 500 osaanottajaa.


title: Suomalaiset opiskelijatapahtumat

text: Teknologföreningenin ensimmäinen olutsuunnistus järjestettiin keväällä 1953. Nimi Ylonz annettiin tapahtumalle 1962. Varhaisina vuosina kilpailu suoritettiin kuitenkin mies miestä vastaan.


title: Suomalaiset opiskelijatapahtumat

text: Ynnän Appro on Jyväskylässä järjestettävä opiskelijatapahtuma, jossa tarkoituksena on kiertää Kauppakadulla ja sen läheisyydessä sijaitsevia baareja sekä yökerhoja ja kerätä näistä leimoja suorituskorttiin. Loppubilepaikassa osallistuja saa suorituskortillaan suoritustaan vastaavan haalarimerkin. Tapahtuma järjestetään yleensä huhtikuun alussa jolloin Kauppakadun ensimmäiset terassit ovat jo auki. Loppubileet järjestetään jossakin keskustan yökerhossa, viime vuosina paikkana on ollut mm. Bra, Gigglin' Marlin, edesmennyt Fever sekä Escape, jossa approkansaa viihdyttää bändi. Myös lähtöpaikka on vaihdellut torilta Jyväskylä yliopiston päärakennuksen eteen ja viime vuosien vakiintunut lähtöpaikka on Lounaispuisto. Osallistujista suurin osa on Jyväskylästä mutta joka vuosi saapuu osanottajia myös muista kaupungeista, suosituimpana Helsinki ja Tampere. Ynnän Appron rajat ovat Rixun Abrojen ohella Suomen korkeimmat, miesten tohtorin vaatiessa 25 leimaa.


title: Suomalaiset opiskelijatapahtumat

text: Kaikilla osallistujilla on kuusi tuntia aikaa hankkia tarvittavat leimat paperiinsa. Lisäksi arvosanat voidaan suorittaa missä järjestyksessä tahansa eikä alempia arvosanoja tarvitse käydä läpi niin halutessaan. Ryhmässä suorittaessa ryhmä saa yhteisen suorituslapun ja maalissa jokainen ryhmän jäsen oman merkin ryhmäsuoritusta ilmaisevalla lisäosalla. Ryhmäsuorituksen ideana on leimojen hankkimisen siirtäminen ryhmän sisällä jolloin kaikilla on mahdollisuus tohtoriin.


title: Suomalaiset opiskelijatapahtumat

text: 8-Appro on Joensuun yliopiston biologian opiskelijoiden Mikrovillus Ry -ainejärjestön vuosittain loppukeväästä järjestämä tapahtuma, jonka ideana on kiertää baareja Joensuun keskustassa, juoda juomia ja kerätä kisapassiin leimoja. Leimoja saa myös syömällä tai laulamalla. Kun on kerännyt tarpeeksi leimoja sopivassa ajassa, saa suoritettua tutkinnon ja siitä hyvästä haalarimerkin. Ilta huipentuu loppubileisiin. Suoritusmäärät ovat:


title: Suomalaiset opiskelijatapahtumat

text: Keväällä 2009 tapahtuma järjestettiin tiistaina 21.4.


title: Harry Secombe

text: Sir Harry Donald Secombe CBE (8. syyskuuta 1921 – 11. huhtikuuta 2001) oli walesilainen koomikko ja laulaja, joka tunnettiin parhaiten esiintyjänä 1950- ja 1960-lukujen radiohupailussa "The Goon Show".


title: Harry Secombe

text: Hän syntyi St. Thomasissa, Swanseassa ja palveli brittien armeijassa Toisessa maailmansodassa Pohjois-Afrikassa. Italiassassa hän tapasi ensimmäistä kertaa Spike Milliganin.


title: Harry Secombe

text: 1950-luvun alussa hän, Milligan, Michael Bentine ja Peter Sellers alkoivat esiintyä radiokomediassa "The Goon Show". Secombe esitti Neddie Seagoonia, joka oli usein ohjelman absurdien juonien päähenkilö.


title: Harry Secombe

text: Secombe esiintyi monissa teatterimusikaaleissa, muun muassa "Pickwick" (1963), (joka perustui Charles Dickensin "Pickwick-kerhon jälkeenjääneet paperit" -kirjaan) ja "The Four Musketeers" (1967), ja hänellä oli monia listamenestyksiä. Hänen tunnetuimpa laulujaan on ""If I Ruled the World"". Hän esiintyi herra Bumblena Carol Reedin elokuvaversiossa Lionel Bartin musikaalista Oliver! (1968).


title: Harry Secombe

text: Myöhemmällä elämänpuoliskollaan Secombe (jonka veli Fred Secombe oli pappi Walesin kirkossa) houkutteli uusia yleisöjä juontajana uskonnollisissa ohjelmissa, kuten BBC:n "Songs of Praise" ja ITV:n "Highway".


title: Harry Secombe

text: Hänet lyötiin ritariksi vuonna 1981.


title: Harry Secombe

text: Secombe sai halvauksen 1997, josta hän hitaasti toipui, mutta hänelle diagnosoitiin eturauhassyöpä seuraavana syyskuuna. Saatuaan toisen halvauksen 1999, hänen oli pakko hylätä televisiouransa. Hän teki dokumentin terveydentilastaan antaakseen rohkeutta toisille kärsijöille.


title: Harry Secombe

text: Secombe ja hänen vaimonsa Myra Atherton saivat neljä lasta: Jennifer Secombe, joka nai näyttelijä Alex Gianninin ja oli myös isänsä agentti, Andy Secombe, ääni- ja elokuvanäyttelijä sekä kirjailija, David Secombe, kirjoittaja ja valokuvaaja ja Katy Secombe, näyttelijätär.


title: Harry Secombe

text: Sir Harry kuoli 79-vuotiaana eturauhassyöpään kotonaan Surreyssä, Englannissa huhtikuussa 2001.


title: Smack On You

text: Smack On You on suomalaisen Smack-yhtyeen debyyttialbumi. Se julkaistiin vuonna 1984. Remasteroitu versio julkaistiin vuonna 1997 sisältäen 5 bonusraitaa.


title: Smack On You

text: Kaikki kappaleet kirjoittanut Manchuria & Claude, ellei toisin mainittu.


title: Edmund Randolph

text: Edmund Jennings Randolph (10. elokuuta 1753 Williamsburg – 12. syyskuuta 1813 Millwood) oli Yhdysvaltain ulkoministeri vuosina 1794–1795.


title: Edmund Randolph

text: Randolph valittiin vuonna 1786 Virginian osavaltion kuvernööriksi ja 1789 presidentti George Washington nimitti hänet oikeusministerikseen. Thomas Jeffersonin erottua ulkoministerin tehtävistä, Washington nimitti Randolphin hänen seuraajakseen. Erottuaan 1795 hän palasi Virginiaan toimiakseen lakimiehenä. Randolph toimi puolustusasianajajana Aaron Burrin maanpetosoikeudenkäynnissä.


title: Olav Sunde

text: Olav Sunde (17. elokuuta 1903 Oslo – 10. marraskuuta 1985) oli norjalainen keihäänheittäjä.


title: Olav Sunde

text: Hän voitti pronssia vuoden 1928 kesäolympialaisissa Amsterdamissa. Hän voitti uransa aikana yhdeksän Norjan mestaruutta vuosina 1927–1937.


title: Kanelisorsa

text: Kanelisorsa ("Pteronetta hartlaubii") on keskiafrikkalainen sorsalintu ja sukunsa ainoa edustaja. Laji on nimetty Gustav Hartlaubin kunniaksi.


title: Kanelisorsa

text: Linnun pituus on 56–58 cm ja paino 800–940 g. Sen höyhenpuku on pääosin kanelinruskea, pää, nokka ja kaula ovat mustat ja siivellä näkyy lennossa valkoinen kuvio.


title: Kanelisorsa

text: Kanelisorsa esiintyy läntisessä Keski-Afrikassa Sudanista Sierra Leoneen ja Zaireen. Lajin populaation koko on 10 000–100 000 yksilöä ja sen kanta on elinvoimainen. Paikallista kannan vähenemistä on havaittu Länsi-Afrikassa mutta toisaalla Keski-Afrikassa laji menestyy hyvin.


title: Kanelisorsa

text: Kanelisorsa elää trooppisissa ja subtrooppisissa, lampien ja jokien kirjavoimissa metsissä ja savanneilla.


title: Kanelisorsa

text:
Naaras munii 8–11 munaa, joita se hautoo 30–32 päivää. Poikaset ovat lentokykyisiä 8 viikon ikäisinä.
Kanelisorsa lisääntyy aina saman yksilön kanssa.


title: Kanelisorsa

text: Syö pääasiassa kasvien osia. Voi syödä myös matoja.


title: Paraskeví Tsiamíta

text: Paraskeví Tsiamíta (, s. 10. maaliskuuta 1972) on entinen kreikkalainen yleisurheilija, joka erikoistui pituushyppyyn ja kolmiloikkaan. Hän voitti kultaa kolmiloikassa vuoden 1999 yleisurheilun maailmanmestaruuskilpailuissa Sevillassa ennätystuloksellaan 15,07 m. Tsiamítan henkilökohtainen ennätys pituushypyssä on 6,93  m, jonka hän teki elokuussa 1999 Patrassa. Hän lopetti uransa vuonna 2004 jatkuvien loukkaantumisten takia.


title: Karel Appel

text: Karel Appel (25. huhtikuuta 1921 Amsterdam – 3. toukokuuta 2006 Zürich, Sveitsi) oli alankomaalainen taidemaalari ja kuvanveistäjä.


title: Karel Appel

text: Appel opiskeli vuosina 1940–1943 Rijksakademie van Beeldende Kunstenissa. Hän piti ensimmäisen oman näyttelynsä vuonna 1946. Vuonna 1950 hän muutti Pariisiin. Hänelle myönnettiin vuonna 1954 Venetsian biennaalissa UNESCO:n palkinto. Appel kuului 1940–1950-lukujen vaihteessa eurooppalaiseen Cobra-taiteilijaryhmään ja oli sen perustajajäseniä. Hän kuoli Zürichissä, Sveitsissä 85 vuoden ikäisenä.


title: Karel Appel

text: Appelin työt ovat abstraktia ekspressionismia edustavia suurikokoisia, väreiltään ja kuvioiltaan hyvin voimakkaita.


title: Jai Taurima

text: Jai Taurima (s. 26. kesäkuuta 1972 Southport, Queensland) on entinen australialainen pituushyppääjä. Hän voitti hopeaa vuoden 2000 kesäolympialaisissa Sydneyssä ennätystuloksellaan 8,49 m. Hän voitti myös hopeamitalin vuoden 1998 Kansainyhteisön kisoissa.


title: Jai Taurima

text: Uransa lopettamisen jälkeen Taurima on työskennellyt poliisina. Hän on naimisissa Kerrie Tauriman kanssa.


title: Rattlesnake Bite

text: Rattlesnake Bite on suomalaisen rock-yhtye Smackin toinen albumi. Se julkaistiin vuonna 1985. Vuonna 1998 ilmestyi remasteroitu versio, joka sisälsi 5 bonuskappaletta, joista kaksi oli live-versioita. Yhtyeen debyytti oli "Smack On You", joka ilmestyi vuotta aiemmin, 1984.


title: Rattlesnake Bite

text: Kaikki kappaleet kirjoittanut Manchuria & Claude, ellei toisin mainittu.


title: Krokidoliitti

text: Krokidoliitti eli kuitumainen riebeckiitti (ns. sininen asbesti) on asbestin rakenneosa. Krokidoliittia pidetään kaikkein vaarallisimpana asbestilajina sen kuiturakenteen vuoksi. Krokidoliitin on todettu aiheuttaneen syöpää jopa erittäin vähäisenä pidetyn altistumisen johdosta. Krokidoliittia on käytetty paljon ruiskutettuna eristemassana, ja se onkin aiheuttanut voimakkaita asbestialtistumisia eristäjille ja kaikille samoissa tiloissa työskenneille. Tiloissa missä ruiskuasbestia on paljaana ei saa oleskella ilman asianmukaisia suojaimia, koska massan katsotaan aiheuttavan aina asbestialtistusta. Krokidoliittia on käytetty myös lisäaineena monissa muissa rakennustarvikkeissa. Suomessa krokidoliitin käyttö kiellettiin 1976.


title: Mary Rand

text: Mary Denise Rand MBE (o.s. Bignal, s. 10. helmikuuta 1940 Wells, Somerset) on entinen brittiläinen yleisurheilija.


title: Mary Rand

text: Rand voitti vuoden 1964 kesäolympialaisissa Tokiossa yhteensä kolme mitalia: kultaa pituushypyssä, hopeaa viisiottelussa ja pronssia 4 × 100 metrin viestijuoksussa. Pituushypyssä hän teki maailmanennätyksen 676 cm ja oli ensimmäinen yleisurheilussa olympiakultaa voittanut brittiläinen nainen. Viisiottelussa hänen tuloksensa oli 5 035 pistettä. Hän oli viisiottelussa kultamitalisti Irina Pressiä parempi korkeushypyssä, pituushypyssä ja 200 metrin juoksussa mutta hävisi tälle kuulantyönnössä yli kuusi metriä. Rooman 1960 kesäolympialaisissa Rand sijoittui 80 metrin aitajuoksussa neljänneksi ajalla 11,1 s ja oli mukana Britannian viestijoukkueessa, joka hylättiin.


title: Mary Rand

text: Rand saavutti ulkoratojen EM-kilpailuissa 1962 pronssia pituushypyssä tuloksella 622 cm ja 4 × 100 metrin viestijuoksussa ajalla 44,9 s. Vuoden 1958 EM-kilpailuissa hän sijoittui viisiottelussa seitsemänneksi 4 466 pisteellä. Vuoden 1966 EM-kilpailuissa hän oli viisiottelussa neljäs 4 711 pisteellä ja pituushypyssä yhdestoista tuloksella 616 cm. Lisäksi hän saavutti ensimmäisissä sisäratojen EM-kilpailuissa vuonna 1966 hopeaa pituushypyssä tuloksella 653 cm sekä kaksi mitalia Kansainyhteisön kisoissa.


title: Mary Rand

text: Mary Randin toinen aviomies oli kymmenottelun olympiavoittaja Bill Toomey. He olivat naimisissa vuodesta 1969 vuoteen 1992.


title: Jokikaijanen

text: Jokikaijanen ("Agapornis nigrigenis") on trooppisessa Afrikassa esiintyvä kaijalaji.


title: Jokikaijanen

text: Jokikaijanen on noin 14 senttimetriä pitkä. Sen nokka on koukkumainen ja punainen.Sukupuolilla ei ole tuntomerkkieroja. Poikaset ovat väriltään aikuisia himmeämpiä ja niillä on tummia kuvioita nokassa.


title: Jokikaijanen

text: Jokikaijasen levinneisyysalue on Sambian eteläosa, Zimbabwen pohjoisosista se on hävinnyt. Aikaisemmin lajia tavattiin myös Namibiassa. Sen holotyypin kuvaili William Lutley Sclater Sambian Muguzzijoelta 1906.


title: Namibianfrankoliini

text: Namibianfrankoliini ("Pternistis hartlaubi") on eteläisessä Afrikassa esiintyvä kanalintu. Se on saanut tieteellisen nimensä afrikkalaista linnustoa 1800-luvulla tutkineen Gustav Hartlaubin kunniaksi.(Wagler, 1832).


title: Namibianfrankoliini

text: Namibianfrankoliini on kanalinnuksi pienehkö. Koiraan pituus on 28 cm ja naaraan 25 cm. Paino on 210-290 g, koiras on painavampi. Höyhenpuvultaan lintu on pääosin ruskea, koiraalla on valkoinen vatsapuoli ja musta otsa sekä valkoinen silmäkulmajuova ja sen pyrstön alapeitinhöyhenet ovat mustavalkoisen kirjavat. Naaras on yksivärisempi.


title: Namibianfrankoliini

text: Laji on kotoperäinen luoteisessa Namibiassa ja pienellä alueella Lounais-Angolassa. Namibian populaation koko on noin 26 000 yksilöä ja lajin kanta on elinvoimainen.


title: Namibianfrankoliini

text: Namibianfrankoliini elää vuoristoisilla, ruohikkoisilla pensaikkoalueilla 800–1 600 metrin korkeudella.


title: Namibianfrankoliini

text: Namibianfrankoliini on yksiavioinen laji, jossa naaras on parin hallitsevampi osapuoli.


title: Namibianfrankoliini

text: Naaraalla ravintona ovat pääasiassa madot, koiraalla siemenet ja pienet selkärangattomat.


title: Ernst Haas

text: Ernst Haas (2. maaliskuuta 1921 Wien, Itävalta – 12. syyskuuta 1986 New York, Yhdysvallat) oli itävaltalaissyntyinen lehtivalokuvaaja ja värivalokuvauksen uranuurtaja, joka asui vuodesta 1950 alkaen New Yorkissa. 40-vuotisella urallaan Haas kuroi umpeen kuvajournalismin ja luovan valokuvauksen välistä kuilua taiteellisilla värikuvillaan, joita julkaisivat johtavat kuvalehdet kuten "Life" ja "Vogue". Vuonna 1962 Ernst Haasista tuli ensimmäinen värivalokuvaaja, joka sai yksityisnäyttelyn New Yorkin Modernin taiteen museoon. Hän toimi Magnum Photos -kuvatoimiston johdossa, ja hänen kuvateoksensa "The Creation" (1971) on yli 350 000 kappaleen myynnillään yksi kaikkien aikojen suosituimmista valokuvakirjoista.


title: Ernst Haas

text: Ernst Haas syntyi Itävallan Wienissä arvostettuun virkamiesperheeseen.[1] Hän sai korkeakulttuuria painottavan kotikasvatuksen, joka kannusti hänen luovia pyrkimyksiään. Sen sijaan että olisi osallistunut koululaisten taidekilpailuihin, visuaalisesti lahjakas Haas sai lopulta toimia niiden tuomaristossa.[1]


title: Ernst Haas

text: Vuosina 1935–1938 Haas opiskeli yksityisessä LEH Grinzing -taidekoulussa, kunnes sota keskeytti opinnot ja natsimiehittäjät sulkivat koulun. Juutalaissukuinen Haas joutui saksalaisarmeijan työleirille, mutta vapautui sieltä 1940. Hän palasi Wieniin ja ryhtyi opiskelemaan lääketiedettä, mutta uusi juutalaisia koskeva laki keskeytti opinnot ensimmäisen vuoden jälkeen.


title: Ernst Haas

text: Ernst Haas ei nuorena ollut kiinnostunut valokuvauksesta,[3] toisin kuin isänsä. Kun isä kuoli 1940, Haas otti kuitenkin haltuunsa isältä jääneen pimiön ja alkoi harjoitella vedostusta perhekuvien negatiivien avulla. Myös kuvaaminen alkoi pian kiinnostaa.


title: Ernst Haas

text: Sotaa edeltäneitä taideopintojaan lukuun ottamatta Haas oli valokuvaajana paljolti itseoppinut. Vuonna 1941, toimiessaan Max Reinhardtin elokuvakoulun valokuvaajana hän kuitenkin osallistui joihinkin filmitekniikkaa käsitteleviin kursseihin.[4] Hän opiskeli lisää myös filosofiaa ja runoutta kehittääkseen näkemystään valokuvauksesta. Bryan Holmen ja Thomas Formanin vuonna 1949 julkaistu, runoutta ja valokuvausta yhdistävä teos "Poet’s Camera" oli yksi Haasin inspiraation lähteitä.[6]


title: Ernst Haas

text: Miettiessään uravaihtoehtojaan Haas lopulta oivalsi, että valokuvauksesta hän voisi saada sekä elantonsa että taiteellisen ilmaisuvälineensä. Ensimmäisen kameransa hän hankki Wienin mustasta pörssistä vuonna 1946 vaihtamalla 10 kilogrammaa margariinia Rolleiflex-kameraan.[6]


title: Ernst Haas

text: Vuonna 1947 Haas piti ensimmäisen valokuvanäyttelynsä Yhdysvaltojen Punaisen Ristin toimistossa, jossa hänellä oli osapäivätoimi valokuvauksen opettajana amerikkalaissotilaille. Pian Haas uskaltautui esittelemään töitään zürichiläisen du-taidelehden Arnold Küblerille, joka puolestaan näytti Haasille sveitsiläisen Werner Bischofin valokuvia sodan runtelemasta Berliinistä. Bischofin kuvilla oli Haasiin erittäin suuri vaikutus.[8]


title: Ernst Haas

text: Haasin tyyli alkoi kehittyä nopeasti. Hän alkoi tehdä juttuja muun muassa "Heute"-aikakauslehteen, usein yhdessä kirjeenvaihtaja Inge Morathin kanssa. Vuonna 1947, etsiessään kuvauspaikkaa eräälle muotijutulle, Haas ja Morath näkivät vapautuneita sotavankeja kuljettavan junan saapuvan Wieniin ja päättivät tehdä aiheesta aikakauslehtijutun. Tuloksena oli kuvaessee "'Homecoming", joka julkaistiin Heuten lisäksi myös yhdysvaltalaisessa "Life"-kuvalehdessä.


title: Ernst Haas

text: Maineikas sotakuvaaja Robert Capa näki Haasin sotavankikuvat jo ennen kuin ne julkaistiin ja kutsui tämän kaksi vuotta aiemmin Pariisiin perustetun Magnum Photos -kuvatoimiston jäseneksi. Magnumin muita jäseniä olivat tuolloin Henri Cartier-Bresson, George Rodger, David “Chim” Seymour, Werner Bischof, ja William Vandivert.[9] Pian myös "Life"-lehti tarjosi Haasille työpaikkaa, mutta Haas valitsi suurempia vapauksia antavan Magnumin. [10]


title: Ernst Haas

text: Tehtyään kuvareportaaseja etupäässä Lontoossa ja Wienissä Haas alkoi suunnitella seuraavaa hankettaan, jonka aiheena olisi Yhdysvallat. Viisumi järjestyi niin, että Robert Capa nimitti haasin Magnumin Yhdysvaltain-toimiston johtajaksi. Haas saapui New Yorkiin toukokuussa 1950 ja alkoi innolla kuvata jo siirtolaisten vastaanottokeskuksessa Ellis Islandilla.


title: Ernst Haas

text: Haasin näkökulma New Yorkiin oli kriitikko A. D. Colemanin mukaan sivullisempi, runollisempi ja vähemmän tunkeileva kuin kaupungista kertovilla kuvareportaaseillaan tunnetuksi tulleiden Lisette Modelin tai William Kleinin. Haas käytti tyylikeinoinaan muun muassa epätarkkuutta, ylivalotusta ja pientä syväterävyysaluetta.


title: Ernst Haas

text: Haas jäi loppuelämäkseen asumaan New Yorkiin ja alkoi sieltä käsin kiertää Yhdysvaltoja ja maailmaa. Vuonna 1952 Haas matkusti peukalokyydillä läpi Amerikan mantereen New Mexicoon kuvaamaan alkuperäisasukkaita. Tuloksena oli kuusisivuinen Life-lehden artikkeli ”Land of Enchantment”, jonka mustavalkoiset kuvat vakiinnuttivat Haasin asemaa ja toivat uusia toimeksiantoja lehdeltä.


title: Ernst Haas

text: New Mexicon hehkuvat värit olivat saaneet Haasin kaipaamaan värin antamia mahdollisuuksia. Palattuaan New Yorkiin Haas osti värifilmiä, joka tuolloin oli vielä harvinaista ja kallista. Hän oli kokeillut sitä jo 1949,[3] mutta nyt hän vietti kaksi kuukautta kuvaten kotikaupunkiaan väreissä. Vuonna 1953 Life julkaisi kuvia yhteensä 24-sivuisessa jutussa nimeltä ”Images of a Magic City”, joka jaettiin kahteen peräkkäiseen lehden numeroon. Kriitikko Andy Grundbergin mukaan Haasin värikuvat toivat valokuvauksen lähelle kuvataiteen abstaktia ekspressionismia.


title: Ernst Haas

text: Ernst Haas alkoi tästä pitäen kuvata yhä enemmän värifilmille, joista hänen suosikikseen nousi Kodachrome-diafilmi. Jo 1940-luvun lopulla Haas oli siirtynyt ison negatiivikoon Rolleiflexistä 35 millimetrin kinofilmiä käyttävään Leicaan. Hänen tunnistettaviksi tyylikeinoikseen muodostuivat pieni syväterävyysalue ja kohteen liikkeen aiheuttama harkittu epäterävyys.


title: Ernst Haas

text: Haas rahoitti omaehtoista valokuvatuotantoaan mainostoimistojen toimeksiannoilla ja toimimalla Hollywoodin elokuvatuotantojen stillkuvaajana. Kun aikakauslehtien kuten Lifen neliväripainatus kehittyi, Haas alkoi kiertää maailmaa kuvaten näyttävästi julkaistuja värikuvareportaasejaan. Taidegalleriat suhtautuivat kuitenkin pitkään nihkeästi räikeänä pidettyyn värivalokuvaukseen taidemuotona, koska värin käyttö oli saanut alkunsa mainosalan tarpeista.[12]


title: Ernst Haas

text: Vuonna 1954 Robert Capa sai surmansa ollessaan kuvaamassa Kaakkois-Aasian sota-alueella. Samana vuonna myös Werner Bischof kuoli auto-onnettomuudessa Andien vuoristossa. Haas nimitettiin heidän tilalleen Magnum Photos -toimiston johtajistoon, ja kun myös David Seymour sai surmansa Suezin kriisialueella 1959, Haasista tuli Magnumin ylin johtaja.


title: Ernst Haas

text: Vuonna 1951 Haas avioitui unkarilaisen kreivittären Antoinette Wenckheimin kanssa. Heidän erottuaan Haas meni naimisiin yhdysvaltalaisen toimittaja Cynthia Buehr Senequen kanssa, ja he saivat kaksi lasta. Myöhemmin Haasin elämänkumppaneita olivat saksalaissyntyinen Gisela Minke ja japanilainen Takiko Kawai.


title: Ernst Haas

text: Vuonna 1958 amerikkalainen Popular Photography -lehti listasi Ernst Haasin maailman kymmenen suurimman valokuvaajan joukkoon. Muut yhdeksän olivat Ansel Adams, Richard Avedon, Henri Cartier-Bresson, Alfred Eisenstadt, Philippe Halsman, Yousuf Karsh, Gjon Mili, Irving Penn ja W. Eugene Smith. Vuonna 1986 Haas sai Hasselblad-säätiön elämäntyöpalkinnon, vain vuotta ennen kuolemaansa.


title: Bruno Giacometti

text: Bruno Giacometti (24. elokuuta 1907 – 21. maaliskuuta 2012) oli sveitsiläinen arkkitehti. Hän on kuvanveistäjä Alberto Giacomettin nuorempi veli.


title: Bruno Giacometti

text: Bruno Giacometti syntyi Stampassa ja opiskeli Otto Salvisbergin sekä Karl Moserin johdolla Zürichin teknillisessä korkeakoulussa. Hänen työnsä tulosta on muun muassa Zürichissä vuonna 1939 avattu Hallenstadion. Giacometti oli ennen leskeksi jäämistään ollut vuodesta 1935 naimisissa Odette Duperret'n kanssa.


title: Salvation (Smackin albumi)

text: Salvation on suomalaisen rock-yhtye Smackin kolmas studioalbumi, joka ilmestyi vuonna 1987. Remasteroitu versio julkaistiin 1996.


title: Alberto Giacometti

text: Alberto Giacometti (10. lokakuuta 1901 Borgonovo, Graubünden – 11. tammikuuta 1966 Chur, Graubünden) oli sveitsiläinen kuvanveistäjä ja taidemaalari. Hänen kuvansa on Sveitsissä sadan frangin setelissä. Hänen nuorempi veljensä Bruno Giacometti nousi menestykseen arkkitehtina.


title: Alberto Giacometti

text: Giacometti sai ensimmäiset taideoppinsa taiteilijaisältään. Hän kävi Geneven taidekoulua ja työskenteli Bourdellen ateljeessa Pariisissa. Hänen impressionistinen tyylinsä sai vaikutteita kubismista ja kykladisesta veistotaiteesta. Vuosina 1929–1935 hän teki surrealistisia sommitelmia ja veistoksia, mutta 1930-luvun puolivälissä hänen veistostensa hahmot muuttuivat yhä hennommiksi ja ilmensivät siten suursotaan ajautuvaa ihmiskuntaa.


title: Alberto Giacometti

text: Giacometti on tunnettu veistoksistaan, jotka esittävät venytettyjä, varjomaisia ihmishahmoja. Ne ovat usein kivun tai pelon riuduttamia. Vaikka hahmot on joskus kuvattu ryhmiksi, ilmentävät nekin ihmisen yksinäisyyttä. Suomessa hänen teoksiaan kuuluu Sara Hildénin taidemuseon ja Valtion taidemuseon kokoelmiin.


title: Ligier X-TOO

text: Ligier X-TOO on kevyt nelipyörä eli mopoauto.


title: Ligier X-TOO

text: Ligier X-TOO:ta vastaavia mopoautoja valmistavat esimerkiksi Aixam ja Microcar.


title: Ligier X-TOO

text: Ajoneuvon suurin rakenteellinen nopeus on 45 km tunnissa ja suurin massa kuormittamattomana on 350 kg. Ligier X-TOO on rekisteröity kahdelle. Ligier X-TOO:t valmistetaan Ranskassa. Ligier X-TOO:sta on olemassa pidemmällä varustettu Max -malli.


title: Radical

text: Radical on suomalaisen rock-yhtye Smackin neljäs ja viimeinen studioalbumi. Se julkaistiin vuonna 1988.


title: Adstringentti

text: Adstringentti eli astringentti on kemiallinen aine, jota käytettäessä elimistön kudokset supistuvat tai kuroutuvat (jumoavat). Sana "adstringentti" juontuu latinan kielen sanasta "astringere ("liittää yhteen")". Tavallisimpia jumeita ovat galmeija ja amerikantaikapähkinä. Lääketieteessä jumoamista käytetään yleensä tooppisiin eli pienelle alueelle kohdistuviin hoitoihin.


title: Adstringentti

text: Adstringaatioksi kutsutaan myös suuhun syntyvää kuivaa jumon tunnetta, jonka aiheuttavat tanniinit. Näitä esiintyy esimerkiksi oratuomen ja tuomen marjoissa sekä kakin hedelmissä. Tanniinit tuhoavat syljen proteiineja, mikä aiheuttaa "hiekkapaperimaisen" tunteen suussa. Monet nisäkkäät (myös ihminen) kokevat jumoavan maun yleensä epämiellyttävänä. Tämän takia ne välttävät adstringoivien hedelmien syömistä. Toisaalta linnut eivät kykene maistamaan adstringaatiota ja syövätkin mielellään tällaisiakin marjoja.


title: Adstringentti

text: Adstringentteja esiintyy myös viineissä ja teessä. Joissakin viinilaaduissa, erityisesti rypäleistä valmistetuissa nuorissa punaviineissä, kuten Cabernet Sauvignon'ssa, pidetään pientä määrää adstringentteja asiaankuuluvana.


title: Adstringentti

text:
Adstringoivat lääkkeet aiheuttavat limakalvojen tooppisten kudosten supistumista. Niitä käytetään usein sisäisesti estämään veriseerumin tai liman erittymistä esimerkiksi kurkkukivun, verenvuotojen, ripulin tai mahahaavan yhteydessä. Ulkoisesti käytettävät jumelääkkeet koaguloivat vähäisessä määrin ihon proteiineja. Tämän takia ne kuivattavat, lujittavat ja suojaavat ihoa. Aknesta kärsiviä ohjataan usein käyttämään jumeita, jos iho on myös rasvoittuva.
Yleisesti käytettyjä adstringentteja ovat aluna, kaurapuuro, siankärsämö, pimenttiöljy, hyvin kylmä vesi ja alkoholi. Monet jumevalmisteet sisältävät hopeanitraattia, sinkkioksidia, sinkkisulfaattia, alumiiniasetaatin vesiliuosta, bentsoiinitinktuuraa ja kasvisperäisiä aineita kuten parkkihappoa ja gallushappoa. Granaattiomenan punaiset, ruusumaiset kukat ovat hyvin kitkeriä. Lääketieteessä niitä on kuivattuina käytetty jumeeksi.


title: Adstringentti

text: Myös joidenkin metallien suoloja ja happoja on käytetty adstringaatioon.


title: Amin, mielipuoli diktaattori

text: Amin, mielipuoli diktaattori, myös nimellä Mielipuoli diktaattori ("Rise and Fall of Idi Amin") on vuonna 1981 tehty brittiläis-kenialainen exploitaatioelokuva Ugandan diktaattorin, Idi Aminin valtakaudesta. Se on luonteeltaan brutaali, verinen ja sisältää runsaasti väkivaltaa, jolla myös mässäillään pahemman kerran. Aminia elokuvassa esittää Joseph Olita, joka myös palasi rooliin elokuvassa Mississippi Masala.


title: Amin, mielipuoli diktaattori

text: Amin esitetään elokuvassa mielipuolena, perverssinä ja sisimpiään myöten pahana hirmuhallitsijana, joka tappaa ihmisiä mielellään mitä hulluimmista syistä. Hänet esitetään myös kannibaalina, joka perustuu pitkälti Aminista liikkeelle lähteneisiin legendoihin.


title: Amin, mielipuoli diktaattori

text: Elokuvaa on moitittu siitä, ettei se pysty luomaan millään lailla uskottavaa kuvaa Aminista - mihin tuskin ollaan edes pyritty.


title: Metal for Muthas

text: Metal For Muthas on vuonna 1980 julkaistu kokoelmalevy, jolla esiintyy eri artisteja. Albumista julkaistiin myöhemmin samantapainen levy "Metal for Muthas Volume II". Levyt julkaisi Sanctuary Records.


title: Live!! +one

text: Live!! +one on Iron Maidenin Japanissa julkaisema live-EP vuodelta 1980. Kreikassa albumi julkaistiin vuonna 1984 erilaisella kappalesisällöllä.


title: Shūkan Shōnen Sunday

text: Shūkan Shōnen Sunday () on japanissa vuodesta 1959 asti julkaistu nuorten poikien sarjakuvalehti. Lehti ilmestyy nimestään huolimatta joka viikon keskiviikkona. Sitä julkaisee Shōgakugan. Lehden levikki on 393 417 (2015).


title: Artur Fischer

text: Artur Fischer (31. joulukuuta 1919 Tumlingen – 27. tammikuuta 2016) oli tuottelias saksalainen keksijä. Hän rekisteröi ensimmäisen patenttinsa vuonna 1949 ja oli 2000-luvulle tultaessa patentoinut yli tuhat keksintöä. Hän kehitti rakennussarja fischertechnikin.


title: Artur Fischer

text: Fischerille myönnettiin vuonna 1990 tekniikan alan arvostettu palkinto "Werner-von-Siemens-Ring".


title: Haltiamaan kuninkaantytär

text: Haltiamaan kuninkaantytär ("The King of Elfland's Daughter") on Lordi Dunsanyn fantasiaromaani vuodelta 1924. Romaanin julkaisi suomeksi Vaskikirjat vuonna 2007. Kirja oli Tähtifantasia-palkinnon ehdokkaana.


title: Haltiamaan kuninkaantytär

text: Erlin laakson asukkaat haluavat hallitsijan jolla on taikavoimia. Erlin vanha lordi lähettää poikansa Alvericin Haltiamaahan voittamaan puolisokseen prinsessa Lirazelin. Alveric palaa Lirazelin kanssa, ja heille syntyy poika, Orion. Haltiakuninkaan tytär ei kuitenkaan voi sopeutua ihmisten maailmaan. Haltiamaan kuningas ei myöskään hyväksy, että hänen tyttärestään tulee kuolevainen.


title: Arja Virtanen

text: Arja ”Arja-täti” Virtanen (e. "Puro") tuli tunnetuksi lapsien leikittäjänä TV2:n "Tenavatuokiossa" ja "Satupostissa" 1968–1973. Hänet löydettiin lastenohjelmiin leikittäjäksi ja juontajaksi lehti-ilmoituksella. ”Arja-tädistä” tuli niin lasten kuin vanhempienkin suosikki.


title: Arja Virtanen

text: Arja Virtanen on suorittanut Varalan liikuntaopiston liikunnanjohtajakurssin.


title: Arja Virtanen

text: Virtasella oli omat palstat Seura- ja Kultapossu-lehdissä 1970–80-luvuilla.


title: Arja Virtanen

text: Vuonna 1981 uskoon tullut Virtanen on sittemmin kirjoittanut puuhakirjoja ja hengellistä kirjallisuutta, avustanut TV7-kanavaa ja toiminut Patmos-lähetyssäätiön itäeurooppalaisten lasten avustustoiminnassa. Virtanen valmistui opettajaksi vanhemmalla iällä ja hän toimii nykyisin esikoulunpettajana Lahden seudun kristillisessä koulussa.


title: Groote Schuurin sairaala

text: Groote Schuurin sairaala (tunnetaan myös nimillä "GSH" tai "Grotties") on Kapkaupungin suurin valtion omistama yliopistollinen sairaala sekä Kapkaupungin yliopiston suurin sairaala. Se on Etelä-Afrikan kansainvälisesti tunnetuin sairaala ja tutkimuslaitos.


title: Groote Schuurin sairaala

text: Sairaala perustettiin 1938. Se kunnostettiin vuonna 1984, ja samalla rakennettiin kaksi uutta lisäsiipeä. Kaikki lääketieteen osa-alueet ovat edustettuina, ja sairaalassa vierailee myös paljon lääketieteen opiskelijoita. Suurimmat osastot ovat fyysinen trauma, anestesia ja sisätaudit. Groote Schuurissa työskentelee noin 500 lääkäriä, 1 300 sairaanhoitajaa ja 250 erikoiskirurgia.


title: Groote Schuurin sairaala

text: Groote Schuur tarkoittaa hollanniksi "Suurta latoa", sillä sairaalan paikalla oli 1600-luvulla Kapmaan suurin maatila latoineen. Kuuluisa sydänkirurgi Christiaan Barnard suoritti sairaalassa 3. joulukuuta vuonna 1967 maailman ensimmäisen sydämensiirron. Potilaana oli 45-vuotias kauppias Louis Washkansky. Sairaalan vanha rakennus ja osasto, jossa Barnard leikkasi Washkanskyn, on nykyään museo.


title: Puukkoinen

text: Puukkoinen on kylä Kuhmoisten kunnassa, lähellä Jämsän rajaa. Kylässä on ollut asutusta jo rautakaudella. Ouninpohjan erikoiskoe kulkee sen kyläteitä pitkin. Nimi Puukkoinen esiintyy asiakirjoissa ensimmäisen kerran 1539. Se on Kuhmoisten pohjoisin kylä Jämsän etelärajan tuntumassa Isojärven rannoilla. Kylän nimi ei juonnu "puukosta" vaan "puusta". "Puukkonen" on tarkoittanut pientä puuta ja tuli kuvaamaan kylää, jossa sijaitsevat myös Puukkosharju, Puukkoslampi ja Puukkoslahti. Alue on maisemallisesti arvokas. Arvajan, Hassin ja Puukkoisten kyliä koskeva maisemanhoitosuunnitelma on tekeillä vuonna 2013. Siihen kootaan kuvaukset alueen arvokkaista maisemakohteista ja kulttuurihistoriallisesti huomattavista rakennuksista.


title: Puukkoinen

text: Kylän halki kulkee Isojärven koskireitti, jonka Kivikoskelle taidemaalari Pekka Halonen perusti kesäpaikan. Kosket toivat 1800-luvulla kylään uittoa ja teollisuutta, syntyi myllyjä, sahoja, meijeri, sähkölaitos ja tiilitehdas.


title: Egypti olympialaisissa

text: Egypti osallistui olympialaisiin ensimmäisen kerran Tukholman 1912 kesäolympialaisissa. Vuosina 1958-1961 Egypti muodosti valtioliiton Syyrian kanssa ja osalistui olympialaisiin Yhdistyneen arabitasavallan nimellä vuosien 1960, 1964 ja 1968 kesäolympialaisissa. Vuosina 1964 ja 1968 se osallistui Yhdistyneen arabitasavallan nimellä ilman Syyriaa.


title: Egypti olympialaisissa

text: Egypti on saavuttanut olympiamitaleja seitsemässä eri urheilumuodossa. Parhaiten se on menestynyt painonnostossa ja painin kreikkalais-roomalaisessa muodossa. Maan ensimmäinen olympiavoittaja oli painonnoston kevyen raskaansarjan (alle 82,5 kg) Amsterdamin 1928 kisoissa voittanut El Sayed Nosseir. Toinen Amsterdamissa olympiavoittoon yltänyt egyptiläinen oli painija Ibrahim Mustafa, joka hänkin kilpaili alle 82,5-kiloisten sarjassa.


title: Epävakaat molekyylit

text: Epävakaat molekyylit ovat Marvel-kustantamon sarjakuvissa esiintyvä kuvitteellinen materiaali. Epävakaat molekyylit ovat tuntematon yhdistelmä atomien nukleoneja ja elektroneja, jotka reagoivat äärimmäisen mukautuvasti erilaisiin olosuhteisiin. Epävakaat molekyylit keksi Ihmenelosten johtaja, Reed Richards ja niitä on pääasiallisesti hyödynnetty eri supersankarien tai -roistojen asusteissa. Epävakaista molekyyleistä kudottu tekstiili kykenee mukautumaan käyttäjänsä erilaiseen fysiikkaan eikä vaurioidu esimerkiksi Reed Ridchardsin venyessä. Samaten myös Sue Richardsin muuntautuessa näkymättömäksi, myös hänen pukunsa katoaa muodonmuutoksen myötä. Epävakaat molekyylit siis toimivat ihon luonnollisena jatkeena.


title: Epävakaat molekyylit

text: Epävakaat molekyylit ovat harvinaislaatuista ainetta ja pääasiallisesti ainoastaan Ihmeneloset käyttävät siitä kudottuja vaatteita. Myös heidän arkiasusteensa on käsitelty aineella, jolloin heidän ei tarvitse vaihtaa univormuunsa erilaisissa tilanteissa. Herra Fantastinen on kuitenkin joissain harvoissa tapauksissa antanut supersankariystävilleen Epävakaista molekyyleistä tehtyjä vaatteita lahjana (kuten Ryhmä-X:lle ja Henry Pymille). Superroistot ovat myös varastaneet kaavan ja esimerkiksi Hullun Haihattelijan nerokas Androidi on rakennettu osittain Epävakaista molekyyleistä. Myös Uusien Soturien Yöraastaja on saanut kaavan haltuunsa, mutta Reed Richards on antanut ryhmän pitää luomansa asusteet huolimatta laittomasti hankitusta kaavasta. Samoin Voimajengin asut on luotu Epävakaista molekyyleistä.


title: Epävakaat molekyylit

text: Molekyylit voivat olla myös vaarallisia ja siksi Richards ei ole sallinut aineen laajamittaisempaa käyttöä. Eräs muotisuunnittelija yritti purkaa molekyylien kudoksen ja sai aikaan ketjureaktion, joka tuhosi korttelien säteeltä rakennukset ja ihmiset. Kaaoksen sai hallintaansa Näkymätön nainen. Kauhunelosten Ansamies voitti Reed Richardsin kerran keksimällään kemiallisella aineella, joka stabilisoi molekyylit. Herra Fantastinen ei siis voinut venyä pukunsa kanssa.


title: Nigeria olympialaisissa

text: Nigeria osallistui olympialaisiin ensimmäisen kerran Helsingin 1952 kesäolympialaisissa ja on siitä lähtien osallistunut kaikkiin kesäolympialaisiin lukuun ottamatta Montréalin 1976 kisoja, joita se boikotoi. Talviolympialaisiin Nigeria osallistui ensimmäisen kerran Pyeongchangissa 2018.


title: Nigeria olympialaisissa

text: Nigeria on saavuttanut olympiamitaleja viidessä eri urheilumuodossa. Ainoat olympiavoittonsa se on saanut yleisurheilussa ja jalkapallossa. Maan ensimmäinen olympiavoittaja oli naisten pituushypyn Atlantan 1996 kisoissa voittanut Chioma Ajunwa. Samoissa kisoissa miesten jalkapallojoukkue voitti kultaa.


title: Empire: Total War

text: Empire: Total War on Creative Assemblyn kehittämän ja Segan julkaiseman "Total War" -strategiapelisarjan viides osa. Peli julkaistiin maaliskuun alussa 2009. Aikaisempien "Total War" -pelien tapaan pelaaminen jakaantuu vuoropohjaiseen karttastrategiaan ja reaaliaikaiseen taistelukenttätoimintaan, uutuutena sarjan aiempiin peleihin ovat laivoilla käytävät meritaistelut. "Empire: Total Warissa" on kaikki samat pelimuodot kuin edeltäjässään "issa", mutta siihen on lisätty 4-osainen Road to Independence -pelimuoto, joka alkaa Jamestownin siirtokunnan perustamisesta. Toinen osa keskittyy brittien taisteluun Ranskaa ja näiden intiaaniliittolaisia vastaan, kun taas kolmannessa osassa kolmetoista siirtokuntaa johdetaan sotaan Isoa-Britanniaa vastaan Yhdysvaltain vapaussodassa. Pelaamalla läpi jokaisen osan pelaaja saa käyttöönsä Yhdysvallat hieman täyttä kampanjaa lyhyemmässä pelimuodossa. Historiallisia taisteluita on pelissä kolme, joista kaksi ovat meritaisteluita.


title: Empire: Total War

text: Aikaisemmat "Total War" -pelit ovat keskittyneet feodaaliseen Japaniin, antiikin Roomaan ja keskiajan Eurooppaan, sekä uuteen maailmaan, "Empire: Total War" tulee lähemmäksi nykyaikaa sijoittuen pääosin 1700-luvun Eurooppaan sekä merentakaisiin siirtomaihin eli Intiaan sekä Pohjois- ja Väli-Amerikkaan.


title: Empire: Total War

text: Kampanja-pelimuodossa pelaaja valitsee yhden 11 pelattavissa olevasta päävaltiosta. Jokaisella valtiolla on vuoden 1700 mukaiset provinssit, jolla jokaisella on oma läänipääkaupunkinsa. Esimerkiksi Ruotsille kuuluvan Suomen läänin pääkaupunki on Turku (Åbo) ja sen sisällä on monia pieniä kyliä kuten Helsinki, Kokkola ja Vaasa, joita pystyy erikoistamaan: esimerkiksi sisämaan kylistä voi tehdä kouluja tai erilaisia käsityöläiskyliä, kun taas rannikkokylän pystyy valjastamaan kauppa- tai kalastussatamaksi, jolloin siellä ei voida rakentaa yhtä voimakkakkaita sotalaivoja kuin sotalaivatelakalla, mutta taloudellinen hyöty on suurempi. Aikakauden mukaisesti merirosvolaivojen nimet ovat historiallisia, esimerkiksi Queen Anne's revenge ja Flying Dutchman. Valtion on oltava tyytyväinen, jotta uusia kaupunkeja rakentuisi. Satamista voi kehittyä kauppa- tai kalastussatamia tai telakoita ja kaupungeista kouluja, kirkkokouluja, maatiloja tai teattereita. Kampanjapeli on vuoropohjainen ja se käsittää koko 1700-luvun. Yksi vuoro kestää kuusi "pelimaailmakuukautta" ja alkaa joko kesästä tai talvesta. Kun pelaaja on tehnyt siirtonsa, on tekoälyn vuoro. Lyhyt kampanja kestää vuodesta 1700 vuoteen 1750 ja pitkä vuodesta 1700 vuoteen 1800.


title: Empire: Total War

text: "Empire: Total Warin" kampanjapeliin on lisätty teknologiapuu, jossa on kolme välilehteä: sodankäynti, johon kuuluvat maa- ja merivoimien varusteita parantavat teknologiat, talous, johon kuuluvat erilaiset parempaa viljasatoa tuottavat menetelmät sekä teollistumisteknologiat. Kolmas välilehti on filosofia, johon kuuluvat erilaiset aatteet. Aatteet, kuten esimerkiksi ihmisoikeudet kuitenkin lisäävät julkisia levottomuuksia ja kansan vaatimuksia paremmille oloille, joten etenkin pitkän kampanjapelin loppuvaiheessa vallankumousriski on jo huomattava. Teknologioiden keksimiseen tarvittavia keksintöpisteitä tuotetaan kouluissa ja niiden lukumäärä määräytyy koulun koon mukaan. Jos valtiolla on kaksi koulua, on mahdollista keksiä samaan aikaan kaksi teknologiaa, jos kouluja on kolme, voidaan samanaikaisesti keksiä jopa kolme teknologiaa ja niin edelleen. Teknologioita voi myös vaihtaa muiden valtioiden kanssa tai vaatia muilta valtioilta diplomaattisesti.


title: Empire: Total War

text: "Empire: Total Warissa" on kolme valtiomuotoa: Kuninkaan tai keisarin totaalinen yksinvalta eli absoluuttinen monarkia, perustuslaillinen monarkia ja demokratia. Ensimmäisessä valtiomuodossa tyytyväisimpiä ovat aateliset, kun taas tavallisen kansan asema on heikko. Jos valtiomuotona on kansanvalta saa bonusta tavallisen kansan tyytyväisyystasoon. Absoluuttisessa monarkiassa hallitsijan apuna on joukko ministereitä, jotka ovat virassa kuolemaansa saakka ellei pelaaja erota ministeriä. Erottamistilanteessa erotetun ministerin viran saa ensimmäinen viidestä ministerikandidaatista. Jokaisella ministerillä on kolme mahdollista seuraajaa. Perustuslaillisessa monarkiassakin hallitsijan avuksi on nimetty joukko ministereitä. Heidät valitaan vaaleilla, eikä hallitsija voi heitä erottaa. Tästä huolimatta hallitsija voi kuitenkin halutessaan määrätä ennenaikaiset vaalit. Kaikilla ministereillä hallitusmuodosta riippumatta on erilaisia kykyjä ja ominaisuuksia, joten viroissa voi joskus olla myös kelvottomia ministereitä.


title: Empire: Total War

text: Pelissä on kokonaisuudessaan noin 30-40 valtiota, joista 12 ovat pelattavia, jos lasketaan mukaan Yhdysvallat (major nations). Myös Suurmogulien valtakunta on laskettu suurvallaksi, mutta sillä ei siitä huolimatta voi pelata. "Empire: Total War" poikkeaa edeltäjästään "Medieval 2: Total Warista" esimerkiksi siinä, että suurimmalla osalla valtioista, tässä tapauksessa valloitetuilla pikkuvaltioilla (minor nations), ei voi pelata missään pelin vaiheessa. Pelissä on myös valtioita, jotka voivat itsenäistyä siirtomaavallasta. Tällaisia valtioita ovat pelissä Isosta Britanniasta mahdollisesti itsenäistyvät kolmetoista siirtokuntaa eli Yhdysvallat, Ranskasta mahdollisesti itsenäistyvä Quebec, Itävallasta mahdollisesti itsenäistyvä Unkari ja Ruotsista mahdollisesti itsenäistyvä Norja. Ranskassa saattaa olla vallankumous 1700-luvun lopulla. Pelissä on kolme pikku valtiota, jotka voivat liittäytyä johonkin suurvaltaan, mikäli hallitsija kykenee pitämään alueiden asukkaita tyytyväisinä. Louisiana voi liittäytyä Ranskaan, Uusi-Espanja voi liittäytyä Espanjaan ja kolmetoista brittiläistä siirtokuntaa voivat liittäytyä Isoon-Britanniaan. Suurvaltaan mahdollisesti liittäytyvät valtiot ovat olemassa kampanjassa vain, jos pelaaja valitsee pelattavaksi valtiokseen jonkun näistä kolmesta suurvallasta. Esimerkiksi Uusi-Espanja on olemassa vain, jos pelaaja pelaa Espanjalla ja tällöin Louisianan alueet kuuluvat Ranskalle ja kolmentoista siirtokunnan alueet Isolle-Britannialle. Intiaaniheimot (Pueblo Nations, Cherokee Nations, Irocouis Confederacy, Huron Confederacy ja Plains Nations) ovat pelattavissa "Warpath Campaign" -lisäosassa.


title: Empire: Total War

text: Pääosin pelattavissa olevia päävaltioita ovat:Kreikka, Serbia, Bosnia, Moldova, Egypti, Anatolia, Armenia


title: Empire: Total War

text: Ei pelattavia olevia pikkuvaltioita ovat esimerkiksi:


title: Kamerun olympialaisissa

text: Kamerun osallistui olympialaisiin ensimmäisen kerran Tokion 1964 kesäolympialaisissa ja on siitä lähtien osallistunut kaikkiin kesäolympialaisiin. Montréalin 1976 kisoja se tosin boikotoi, mutta muutama kamerunilaisurheilija ehti kilpailla kisojen alkupäivinä ennen maan vetäytymistä kisoista. Ensimmäisen olympiamitalinsa Kamerun sai Méxicon 1968 kesäolympialaisissa ja ensimmäisen olympiavoittonsa Sydneyn 2000 kesäolympialaisissa.Talviolympialaisiin Kamerun on osallistunut kerran, Salt Lake Cityssä 2002.


title: Kamerun olympialaisissa

text: Kamerun on saavuttanut olympiamitaleja neljässä eri urheilumuodossa. Ainoat olympiavoittonsa se on saanut jalkapallossa ja yleisurheilussa. Maan ensimmäisen olympiavoiton toi miesten jalkapallojoukkue Sydneyn 2000 kisoissa. Kolmiloikkaaja Françoise Mbango Etone voitti kultaa sekä Ateenassa 2004 että Pekingissä 2008. Hopeaa on saavuttanut nyrkkeilijä Joseph Bessala Méxicossa 1968 ja pronssia nyrkkeilijä Martin Ndongo-Ebanga Los Angelesissa 1984 sekä painonnostaja Madias Nzesso Lontoossa 2012.


title: The Concert

text: The Concert on yhdysvaltalaisen rockyhtye Creedence Clearwater Revivalin vuonna 1980 julkaistu livealbumi, joka äänitettiin tammikuussa 1970.


title: The Concert

text: Alun perin albumin nimi oli "The Royal Albert Hall Concert", mutta käytyään ilmi, että albumi olikin äänitetty Oakland Coliseumissa, Yhdysvalloissa, albumin nimi muutettiin.


title: Zimbabwe olympialaisissa

text: Zimbabwe osallistui olympialaisiin ensimmäisen kerran Amsterdamin 1928 kesäolympialaisissa Rhodesian nimellä. Seuraavan Rhodesia oli mukana Roomassa 1960 ja Tokiossa 1964. Zimbabwen nimellä maa osallistui olympialaisiin ensimmäistä kertaa Moskovan vuoden 1980 kisoissa.Talviolympialaisiin maa osallistui ensimmäisen kerran Sotšissa 2014.


title: Zimbabwe olympialaisissa

text: Zimbabwe on saavuttanut olympiamitaleja kahdessa eri urheilumuodossa. Moskovan 1980 kisoissa kultaa voitti naisten maahockeyjoukkue. Uimari Kirsty Coventry on maan menestynein olympiaurheilija, ja vuoden 1980 maahockeyvoittoa lukuun ottamatta kaikki maan mitalit ovat hänen saavuttamiaan. Coventry saavutti Ateenan 2004 kisoissa yhden kullan, yhden hopean ja yhden pronssin sekä Pekingissä 2008 yhden kullan ja kolme hopeaa.


title: Painovoima (sarjakuvahahmo)

text: Painovoima, oikealta nimeltään Franklin Hall on Marvel-kustantamon sarjakuvissa esiintyvä superroisto. Hahmon loivat Jim Shooter ja Sal Buscema. Painovoiman ensiesiintyminen tapahtui "Avengers" -lehden numerossa 158 (1977). Painovoima on pääasiallisesti Kostajien vihollinen ja Ukonnuolten arkkivihollinen.


title: Painovoima (sarjakuvahahmo)

text: Painovoiman ensiesiintyminen tapahtui Suomessa "Hämähäkkimies" -lehden numerossa 3 (1991).


title: Painovoima (sarjakuvahahmo)

text: Painovoima omaa ikäisensä, aktiivisesti harjoittelevan miehen fyysiset voimat. Hän kykenee kuitenkin lisäämään fyysistä voimaansa. Painovoima kykenee myös manipuloimaan esineiden tiheyttä ja tämän kautta luomaan itselleen yli-inhimilliset fyysiset voimat. Painovoiman todellinen kyky onkin juuri hänen taitonsa manipuloida painovoimaa.


title: Painovoima (sarjakuvahahmo)

text: Painovoima voi luoda minkä tahansa esineen tai ihmisen (myös itsensä) ympärille gravitoneja tai anti-gravitoneja, ja näin lisäämään maan vetovoimaa objektia kohtaan. Vähentämällä itseensä kohdistuvaa painovoimaa Painovoima kykenee levitoimaan ja lentämään nopeuksilla, jotka eivät haittaa hänen normaalia hengitystään. Lisäämällä gravitoneja esimerkiksi vastustajiensa alla Painovoima kykenee lukitsemaan nämä maahan. Samalla lailla Painovoima kykenee lisäämään vastustajiensa painovoimaa jopa siihen pisteeseen, että tämän verenkiertojärjestelmä vaurioituu pahasti. Painovoima kykenee myös luomaan erilaiset esineet tuottamaan niin paljon gravitoneja, että nämä vetävät puoleensa lähistöllä olevaa materiaa ja energiaa.


title: Painovoima (sarjakuvahahmo)

text: Nopeasti tuottamalla gravitoneja Painovoima voi luoda niistä säteen, jonka räjähdysvoima vastaa noin 10.000 kiloa TNT:tä. Samalla lailla Painovoima kykenee luomaan ympärilleen suojaavan kentän, joka kykenee suojelemaan häntä jopa pieneltä ydiniskulta. Painovoima kykenee myös havaitsemaan ja manipuloimaan ulottuvuuksien välisiä aukkoja.


title: Painovoima (sarjakuvahahmo)

text: Painovoima kykenee ulottamaan painovoiman hallitsemisensa maksimissaan noin 14 kilometrin päähän ruumiistaan. Erään kerran hän demonstroi voimaansa nostamalla kartion mallisen maamassan ylös ilmaan ja asetti sen lentämään kuin painottoman esineen. Maamassan halkaisija oli noin 6 kilometriä. Hän hallitsee voimansa niin hyvin, että kykenee suorittamaan neljä eri toimintoa kerrallaan.


title: Painovoima (sarjakuvahahmo)

text: Painovoima on myös nerokas fyysikko.


title: Painovoima (sarjakuvahahmo)

text: Painovoima kykenee käyttämään voimiaan maksimissaan neljä tuntia niiden ääriteholla ennen kuin hän väsyy. Vaikka Painovoima on potentiaalisesti yksi Marvel-universumin voimakkaimmista superroistoista, hän on mentaalisesti ja emotionaalisesti hyvin häiriintynyt.


title: Painovoima (sarjakuvahahmo)

text: Tohtori Franklin Hall esiintyi Marvel Cinematic Universeen (MCU) sijoittuvan sarjan "S.H.I.E.L.D. Agentit" kolmannessa jaksossa ”Voimavara”, näyttelijänään Ian Hart. Hän oli kandalainen fyysikko, jonka entinen työtoveri Ian Quinn oli siepannut viemään loppuun työnsä painovoiman manipulointiin tarkoitetun laitteen parissa, joka toimi gravitoniumiksi kutsutulla aineella. Hall piti gravitoniumia liian vaarallisena, joten hän päätti tuhota laitteen. Phil Coulson yritti pelastaa Hallin, mutta Hall putosi gravitoniumiin, joka tuhosi hänen kehonsa ja imi hänen mielensä itseensä. Aine nähdään uudelleen jaksossa ”Johdatus”, jossa Hydran agentit vapauttivat aineen ja John Garrett antoi gravitoniumin takaisin Quinnille.


title: Painovoima (sarjakuvahahmo)

text: Viidennellä tuotantokaudella, jaksossa ”Inside Voices”, paljastui, että Garrettin kukistumisen jälkeen Raina oli huijannut Quinnin avaamaan gravitonium-säiliön, jolloin gravitonium oli imenyt Quinnin itseensä. Hydran ainut jäljelle jäänyt jäsen, kenraali Hale, sulautti pienen määrän gravitoniumia geneettisesti muokatun tyttärensä Rubyn kehoon. Ruby ei kuitenkaan osannut hallita painovoimaan liittyviä voimiaan ja tappaa vahingossa Werner von Struckerin. Elena ”Yo-Yo” Rodriguez tappaa Rubyn ja S.H.I.E.L.D. kerää loput gravitoniumista talteen. Myöhemmin Halea aiemmin manipuloineeseen Konfederaatioon kuuluva remorathien rotu ja näiden johtaja Qovas hyökkäävät S.H.I.E.L.D.:n kimppuun. Glenn Talbot yhdistää jäljellä olevan gravitoniumin sekä Hallin ja Quinnin mielet itseensä, tullen MCU:n versioksi painovoimasta. Talbot imee astranien johtaja Crixonin itseensä ottaakseen tämän paikan Konfederaation johtajien joukossa, pakottaa Qovasin ja muut Konfederaation jäsenet alaisuuteensa ja pukeutuu pukuun, joka muistuttaa Painovoiman pukua sarjakuvista. Konfederaation kuuluvan krii-ryhmittymän johtaja Taryan uskotteli Talbotille, että keräämällä lisää gravitoniumia, tästä tulisi niin voimakas, että voisi pysäyttää jopa Thanoksen . Coulson ja Hale yrittävät pysäyttää Talbotin, mutta Talbot tappaa Halen ja varoittaa Coulsonia olemaan asettumatta hänen tielleen. Talbot imi itseensä myös Carl Creelin ja otti Robin Hintonin vangikseen löytääkseen tämän näkijävoimilla lisää gravitoniumia. Uusi esiintymä löytyy Chicagossa, missä Daisy Johnson yrittää ensin puhua hänet luopumaan aikeistaan, mutta päätyykin käyttämään Tuhatjalkais-seerumia ja sen antamilla voimilla lennättää Talbotin avaruuteen jäätymään. Tämän ansiosta S.H.I.E.L.D. onnistui eliminoimaan vaihtoehtoisen tulevaisuuden, jossa gravitoniumin etsintä oli saanut Maan tuhoutumaan ja jossa kriit olivat Taryanin pojan, Kasiuksen, johtamina orjuuttaneet eloonjääneet ihmiset.


title: Halkiomadot

text:
Halkiomadot ("Schistosoma") ovat imumatojen luokkaan kuuluvia pieniä matoja, joiden jotkut lajit aiheuttavat ihmisessä skistosomiaasi-nimisiä zoonooseja joista tunnetuin on bilhartsia. Maailman terveysjärjestön mukaan ne ovat malarian jälkeen ihmisen toiseksi pahimpia loistauteja, joista kärsivät sadat miljoonat ihmiset. Aikuiset yksilöt loisivat verisuonistossa, munat leviävät virtsan tai ulosteen mukana veteen, mistä toukkavaiheen yksilöt voivat tunkeutua uuteen uhriin kaivautumalla tämän ihon lävitse. Ennen ihmiseen siirtymistä toukka elää yhden vaiheen kotiloissa.
Halkiomatoja loisii myös eläimissä.


title: Petri Ylönen

text: Petri Ylönen (s. 2. lokakuuta 1962 Helsinki, Suomi) on suomalaissyntyinen ranskalaistunut jääkiekkomaalivahti, joka pelasi huippuvuotensa Ranskan pääsarjassa Ligue Magnusissa. Yhdeksänä Ranskassa pelaamanaan kautena Ylönen voitti kahdeksan mitalia, joista viisi kultaista ja kolme hopeaa.


title: Petri Ylönen

text: Ylönen oli alun perin Karhu-Kissojen juniori, joka aloitti ammattilaisuransa edustamalla TuTon ykkösdivisioonajoukkuetta kaudella 1986–1987. Tämän jälkeen Ylönen siirtyi kahdeksi kaudeksi Ranskaan, Briançonin joukkueeseen, jossa hänet valittiin kumpanakin vuonna Ranskan parhaaksi maalivahdiksi. Seuraavaksi kaudeksi Ylönen siirtyi Rouenin joukkueeseen, jossa hän pelasi sekä Ligue Magnusta että Euroopan Cup -otteluita vuosina 1989–1996. Rouenin vuodet olivat erittäin menestyksellisiä: joukkue voitti viisi kertaa Ranskan mestaruuden.


title: Petri Ylönen

text: Kaksi seuraavaa vuotta Ylönen pelasi Saksan jääkiekon pääsarjaa Augsburgin joukkueessa, ennen kuin lopetti ammattilaistasolla ja muutti Toulousen lähistölle Blagnacin kylään ja perusti jääkiekkoon keskittyvän liikkeen. Ylönen palasi parin vuoden tauon jälkeen vielä kaukaloihin kotikylänsä joukkueeseen Toulouse Blagnac Hockey Clubiin, jossa Ylönen pelasi Ranskan kakkosdivisioonan otteluita kausina 2000–2002.


title: Petri Ylönen

text: Ranskan kansalaisuuden saatuaan Ylönen pelasi 150 ottelua Ranskan maajoukkueessa. Ylönen pelasi maalivahtina Ranskan noustessa vuoden 1991 jälkeen MM-kisojen B-sarjasta A-sarjaan. Pitkälti Ylösen torjuntojen ansiosta Ranska myös pysyi MM-tasolla useita vuosia. Ylönen edusti Ranskaa viisissä MM-kisoissa (1992–1996) sekä kaksissa olympialaisissa, 1992 Albertvillessa ja 1994 Lillehammerissa.


title: Petri Ylönen

text: Ylösellä on sekä Suomen että Ranskan kansalaisuus.


title: Petri Ylönen

text: Petri Ylösen poika Sebastian Ylönen on myös jääkiekkomaalivahti.


title: David O. McKay

text: David Oman McKay (8. syyskuuta 1873 Huntsville, Utah, Yhdysvallat – 18. tammikuuta 1970 Salt Lake City, Utah, Yhdysvallat) oli Myöhempien aikojen pyhien Jeesuksen Kristuksen kirkon yhdeksäs presidentti, profeetta ja ilmestyksensaaja. Hän palveli kirkon presidenttinä vuodesta 1951 aina kuolemaansa asti. David O. McKay kutsuttiin kahdentoista apostolin koorumiin vuonna 1906. Hän palveli siis kirkon yleisauktoriteettina lähes 64 vuotta. Tämä on toiseksi pisin kausi kirkon yleisauktoriteettina, johtava patriarkka Eldred G. Smith ylitti tämän rajan tammikuussa 2011. Presidentti McKaytä edelsi virassa George Albert Smith ja häntä seurasi Joseph Fielding Smith.


title: David O. McKay

text: David O. McKay syntyi David McKayn ja Jennette Eveline Evans McKayn kolmantena lapsena isänsä maatilalla Huntsvillessä, Utahissa, noin 15 kilometriä Ogdenin kaupungista itään. Hänen äitinsä oli kotoisin Walesistä ja isänsä Skotlannista. Isä David McKay kutsuttiin lähetystyöhön Skotlantiin vuonna 1880, David O. Mckayn ollessa 7-vuotias. Hänen kaksi vanhempaa sisarustaan olivat kuolleet, ja David O. McKay joutui toimimaan äitinsä apuna raskaissa maatilan töissä.


title: David O. McKay

text: McKay valmistui Utahin osavaltion yliopistosta vuonna 1897 vuosikurssinsa parhaana. Lähes välittömästi tämän jälkeen hänet lähetettiin lähetystyöhön Isoon-Britanniaan, vanhempiensa kotiseudulle. Isänsä tavoin hän toimi Skotlannissa johtaen paikallisen lähetyskentän toimintaa.


title: David O. McKay

text: Palattuaan syksyllä 1899 McKay ryhtyi opettajaksi high school -tasoiseen Weberin vaarna-akatemiaan. Vuonna 1902 hänestä tuli koulun rehtori. Tammikuun 2. päivänä 1901 McKay meni naimisiin Emma Ray Riggsin kanssa Salt Lake Cityn temppelissä. McKay suunnitteli uraa opettajana ja koululaitoksen palveluksessa, mutta hänet kutsuttiin täysipäiväseksi kirkon virkailijaksi vuonna 1906.


title: David O. McKay

text: Vuonna 1905 kaksi kirkon apostoleista, John W. Taylor ja Matthias F. Cowley, olivat eronneet tehtävistään vastalauseeksi presidentti Joseph F. Smithin edellisenä vuonna julkaisemalle Toiselle manifestille, jossa hän uhkasi moniavioisuutta jatkavia kirkon jäseniä kirkosta erottamisella. Alkuvuodesta 1906 kolmas apostoli, Marriner W. Merrill, kuoli. Apostolien koorumissa oli siis kolme paikkaa täyttämättä, ja vuoden 1906 yleiskonferenssissa David O. McKay valittiin yhdeksi apostoleista. Hän oli tuolloin vain 32-vuotias.


title: David O. McKay

text: Apostolinakin McKay jatkoi koululaitoksen palvelemista. Hän pysyi koulun rehtorina aina vuoteen 1908, jolloin hänelle valittiin seuraaja. Koulun johtokunnassa hän pysyi vuoteen 1922. Utahin yliopiston hallituksessa hän palveli vuodesta 1921 vuoteen 1922.


title: David O. McKay

text: Myös MAP-kirkon johtotehtävissä McKay keskittyi koulutukseen. Hän toimi kirkon pyhäkoululaitoksen johtavana tarkastaja vuodesta 1918 vuoteen 1934. Tuona aikana McKay järjesti koko Utahin osavaltiossa kirkon seminaarilaitoksen. Seminaarien tarkoituksena on tarjota uskonnonopetusta kirkon nuorille. Utahissa seminaarirakennukset keskitettiin yleensä paikallisten high schoolien viereen – Yhdysvalloissa ei valtion eikä kunnan kouluissa saa opettaa uskontoa. 1920-luvulla McKay siirsi kolme kirkon korkeampaa oppilaitosta, Snow Collegen, Weber State Universityn ja Dixie Collegen, kirkolta Utahin osavaltion omistukseen. Tämä loi koulujen toiminnalle taloudellista vakautta. McKayn johdolla Brigham Youngin yliopisto kehittyi täydeksi yliopistoksi.


title: David O. McKay

text: Kirkon koulutusohjelman lisäksi McKay kehitti voimaperäisesti myös kirkon lähetystyötä. Hän vieraili useaan otteeseen Euroopassa kehittääkseen täkäläistä lähetystyötä. Puheissaan ja kirjoituksissaan McKay selitti usein, että ”jokainen kirkon jäsen on lähetyssaarnaaja”.


title: David O. McKay

text: Vuonna 1934 presidentti Heber J. Grant kutsui McKayn palvelemaan ensimmäisen presidenttikunnan toisena neuvonantajana. Tässä asemassa McKay palveli sekä presidentti Grantin että presidentti George Albert Smith aikana vuoteen 1951. Vuonna 1950 hänestä tuli kahdentoista apostolin koorumin presidentti. 9. huhtikuuta 1951 kahdentoista apostolin koorumi valitsi hänet virkaiältään vanhimpana apostolina edesmenneen presidentti Smithin seuraajaksi.


title: David O. McKay

text: Tullessaan kirkon presidentiksi McKay oli 77 vuoden ikäinen. Hän tuli palvelemaan virassaan 19 vuoden ajan. Tänä aikana kirkon jäsenmäärä kasvoi liki kolmenkertaiseksi, 1,1 miljoonasta 2,8 miljoonaan. Kirkon vaarnojen määrä kasvoi samana aikana 184:stä 500:aan.


title: David O. McKay

text: McKayn virkakausi ajoittui kylmän sodan vuosiin. Hänen oma asenteensa kommunismiin oli selkeän kielteinen ja jyrkkä. Hän näki kommunismissa kristinuskon kanssa yhteensopimattoman ja vaarallisen filosofian, joka opetti ateismia ja riisti ihmiseltä valinnanvapauden. Kommunistiset maat kielsivät yleensä MAP-kirkon toiminnan (huomattavin poikkeus oli Saksan demokraattinen tasavalta DDR), mikä McKayn mielestä todisti järjestelmän olevan Kristuksen evankeliumin vihollinen.


title: David O. McKay

text: McKayn presidenttikaudella kirkon asenne mustaihoisten pappeuteen alkoi varovasti lieventyä. Aikaisemmin jokaisen afrikkalaisista sukujuurista epäillyn piti pystyä todistamaan, ettei hänen suonissaan virtaa mustaihoisten verta. McKayn aikana ohjeeksi tuli, että tummaihoisillekin tulee antaa pappeus, elleivät nämä ole todistetusti afrikkalaista syntyperää. Tämä lievennys, vaikkakin erittäin varovainen, teki kirkon lähetystyön helpommaksi rodullisesti sekoittuneilla alueille, kuten Etelä-Amerikassa ja Etelä-Afrikassa. Mustaihoisten ei sallittu saada pappeutta ennen kuin vuonna 1978, presidentti Spencer W. Kimballin aikana.


title: David O. McKay

text: Toisaalla presidentti McKay johti kirkkoaan myös konservatiivisempaan suuntaan. Vuonna 1961 hän aloitti nk. pappeuden korrelaatio-ohjelman, mikä käytännössä tarkoitti seurakunnallisen ja kirkollisen hallinnon entistä tiukempaa sitomista pappeudenhaltijoiden käsiin. Naisten johtamat kirkon järjestöt, ennen muuta Apuyhdistys, jotka aikaisemmin olivat toimineet suhteellisen itsenäisesti, sidottiin nyt tiukasti seurakunnan miespuolisten pappeudenhaltijoiden kontrolliin.


title: David O. McKay

text: Presidentti McKayn johtama kirkko otti myös tiukasti kantaa 1960-luvulla virinnyttä naisten vapautusliikettä vastaan. Kirkon mukaan naisten vapautusliike asetti Jumalan luoman perhejärjestyksen kyseenalaiseksi ja pyrki horjuttamaan naisen asemaa vaimona ja äitinä. Sen mukaan naisten vapautusliike oli uhka koko perinteiselle yhteiskunnalle.


title: David O. McKay

text: McKayn aikana vihittiin viisi kirkon temppeliä: 1955 temppeli Bernissä Sveitsissä, 1956 Los Angelesissa Kaliforniassa, 1958 Hamiltonissa Uudessa-Seelannissa ja Lontoossa Isossa-Britanniassa sekä 1964 Oaklandissa Kaliforniassa.


title: David O. McKay

text: David O. McKay luotsasi alati kansainvälisempää kirkkoaan eri puolille maailmaa ulottuneilla matkoillaan, joita hän teki vielä 90-vuotiaanakin. Tämän jälkeen hänen heikkenevä terveytensä kuitenkin pakotti hänet luopumaan matkoistaan. Koska sekä presidentti McKayn että hänen neuvonantajiensa terveys oli huonolla tolalla, nimitettiin kirkon ensimmäiseen presidenttikuntaan ylimääräisiä neuvonantajia. Presidentti McKay kuoli 96 vuoden ikäisenä 18. tammikuuta 1970.


title: Hermes (täsmennyssivu)

text: Hermes tarkoittaa seuraavia asioita:


title: Namibia olympialaisissa

text: Namibia osallistui olympialaisiin ensimmäisen kerran Barcelonan 1992 kesäolympialaisissa, joissa se sai myös ensimmäiset olympiamitalinsa.Talviolympialaisiin se ei ole osallistunut.


title: Namibia olympialaisissa

text: Kaikkiaan Namibia on saavuttanut neljä olympiamitalia. Maan ainoa olympiamitalisti on pikajuoksija Frankie Fredericks. Hän saavutti hopeaa 100:n ja 200 metrin juoksuissa Barcelonassa 1992 ja uusi saavutuksensa Atlantassa 1996.


title: Scream Aim Fire

text: Scream Aim Fire on walesilaisen metalcore-yhtyeen Bullet for My Valentinen toinen albumi. Levy julkaistiin 28. tammikuuta 2008 maailmanlaajuisesti ja 29. tammikuuta 2008 Yhdysvalloissa. "Scream Aim Fire" on nopeatempoisempi, raskaampi ja aggressiivisempi kuin edeltäjänsä "The Poison". Albumilla on vähemmän huuto-osuuksia, koska laulaja Matthew Tuckilla oli ongelmia nielurisojen kanssa. Albumilta on julkaistu singlenä kappaleet: ”Scream Aim Fire”, "Hearts Burst into Fire" ja "Waking the Demon".


title: Scream Aim Fire

text: "Scream Aim Fire" meni Isossa-Britanniassa albumilistalla suoraan sijalle 5. ja Australiassa sijalle 4. Lisäksi albumi nousi Billboard 200 -listan sijalle 4. Ensimmäisellä viikolla albumi myi noin 53 000 kappaletta. Albumia on myyty Yhdysvalloissa yli 360 000 kappaletta ja Isossa-Britanniassa yli 100 000 kappaletta Nielsen SoundScanin mukaan ja maailmanlaajuisesti "Scream Aim Fire" on myynyt yli miljoona kappaletta.


title: Pentti Jokiniemi

text: Pentti Jokiniemi (s. 8. marraskuuta 1925 Paimio) on kansanlaulaja ja -taiteilija. Lapsuutensa ja nuoruutensa hän vietti Paimion Kyysilässä kansakoulunopettajapariskunnan lapsena. Hän suoritti kansakoulun, keskikoulun ja maanviljelyskoulun. Asevelvollisuusaikana hän suoritti ryhmänjohtajakurssin ja on jatko- ja Lapinsodan veteraani. Avioliiton hän solmi 1951 ja liitosta on kolme lasta. Järjestö- ja kunnalliseen toimintaan hän on osallistunut kirjasto-, sivistys- ja teknillisen lautakunnan jäsenenä, OK Aitan johtokunnassa, paikallisen Osuuspankin hallituksessa, Kotieläinhoitajien liitossa, Paimion maataloustuottajien johtokunnassa ja Paimion kuvataideyhdistyksessä.


title: Pentti Jokiniemi

text: Kuvataidetta hän on harrastanut noin kahdessakymmenessä yhteisnäyttelyssä. Paimion uudessa kirjastossa esitettiin hänen seitsenosainen teossarjansa seitsemästä veljeksestä.


title: Pentti Jokiniemi

text: Jokiniemi oli kolmen muun kansantaiteilijan kanssa ensimmäisten joukossa, kun "Kansankulttuurit kohtaavat" -hanketta ja niin sanottua "ITE-taiteen" katselmusta suunniteltiin vuonna 1998. EU-rahoitteinen Kansankulttuurit kohtaavat -hanke on sisältänyt monikansallista kansantaidevaihtoa. Ensimmäinen katselmus pidettiin Somerolla 2004, toinen Viron Pärnussa. Paimiolaisten kansantaiteilijoiden töitä on myös viety näyttelyihin ulkomaille.


title: Pentti Jokiniemi

text: Jokiniemi on kansanmusiikin esittäjä ja säveltäjä, joka ylläpitää paimiolaista musiikkikulttuuria. Sekä omia sävelmiään että muiden kappaleita esittävä Jokiniemi on esiintynyt muun muassa Kaustisen kansanmusiikkijuhlilla vuonna 2000.


title: Pentti Jokiniemi

text: Paimion mieslaulajiin hän on kuulunut 40 vuotta. Sota-aikana Jokiniemi osallistui rintaman viihdytyskiertueelle vuosina 1943-44 Martti Lohikosken orkesterissa.


title: Pentti Jokiniemi

text: Jokiniemi on julkaissut omakustanteisia äänitteitä neljä kappaletta. Julkaisut sisältävät noin 60 omaa sävellystä ja sanoitusta. Jokiniemen tunnetuimpia kappaleita ovat muun muassa "Mörökölli" sekä "Kylätie".


title: Pentti Jokiniemi

text: Nykyään Jokiniemi elää aktiivista eläkeläiselämää Paimiossa laulaen erilaisissa kunnan ja yhteisön tilaisuuksissa sekä ystävilleen laulamisen ilosta ja ystäviensä iloksi.


title: Lähetystyö (mormonismi)

text: Myöhempien aikojen pyhien Jeesuksen Kristuksen kirkko on eräs aktiivista lähetystyötä harjoittavista uskonnollisista yhteisöistä. Kirkon lähetystyöntekijöitä kutsutaan puhekielessä usein mormonilähetyssaarnaajiksi. Kirkolla on tällä hetkellä noin 56 000 kokoaikaista lähetyssaarnaajaa eri puolilla maailmaa. Koska Myöhempien aikojen pyhien Jeesuksen Kristuksen kirkko katsoo olevansa ainoa todellinen Kristuksen kirkko maan päällä nykyään, tehdään lähetystyötä myös kristillisissä maissa. Kirkko näkee suorittamassaan lähetystyössä vastauksen ylösnousseen Jeesuksen Kristuksen kehotukseen Matteuksen evankeliumin 28. luvussa: "Menkää siis ja tehkää kaikki kansat minun opetuslapsikseni..." Kirkon lähetystyöntekijöillä on yhtenäinen asu ja käyttäytymiskoodisto, mikä on tehnyt lähetyssaarnaajista helposti tunnistettavia.


title: Lähetystyö (mormonismi)

text: MAP-kirkko kehottaa jokaista aktiivista kirkon nuorta, iältään 18–25-vuotiasta miespuolista jäsentä lähtemään lähetystyöhön kahden vuoden ajaksi. He käyttävät tänä aikana virkanimitystä Vanhin; etunimeä ei juuri käytetä. Vuonna 2007 arviolta 30 % kirkon 19-vuotiaista miespuolisista jäsenistä osallistui lähetystyöhön; aktiivisista mormoniperheistä lähtijöitä oli enemmän, arviolta 80–90 % nuorista.


title: Lähetystyö (mormonismi)

text: Myös nuorten naisten on mahdollista lähteä lähetystyöhön, vaikka heitä ei kutsutakaan yhtä intensiivisesti kuin miehiä. Naisten on täytettävä samat kelvollisuuden vaatimukset kuin miestenkin, lisäksi heidän on oltava vähintään 19-vuotiaita. Naiset palvelevat tavallisesti puoli vuotta miehiä vähemmän, 18 kuukautta. Naisten virkanimitys on Sisar. Myös eläkkeelle jääneiden kirkkoon kuuluvien avioparien on mahdollista lähteä lähetystyöhön. Heidän palveluaikansa vaihtelee 3 ja 36 kuukauden välillä.


title: Lähetystyö (mormonismi)

text: Suurin osa lähetyssaarnaajista lähetetään muualle kuin kotimaahansa. Tällöin heidän on ennen lähtöään opeteltava tulevan asemamaansa kielen perusteet sekä maan kulttuuria ja historiaa. Monet mormoninuoret arvostavat lähetystyön antamaa kokemusta vieraasta maasta ja kulttuurista. Myös sijoittaminen omaan kotimaahan on mahdollista.


title: Lähetystyö (mormonismi)

text:
MAP-kirkon maailmanlaajuinen lähetystyö on järjestetty yli 300 lähetyskentäksi, joita johtavat lähetysjohtajat (eng. mission president), jotka kutsutaan palvelemaan (yleensä ilman korvausta) kolmeksi vuodeksi vaimonsa kanssa. Tämä tarkoittaa usein koko perheen muuttoa uutteen ympäristöön (kirkon presidentti Thomas S. Monson kutsuttiin Utahista Toronton lähetyskentän johtajaksi Kanadaan hänen ollessa nuoren perheen isä).
Lähetysjohtaja määrää kokoaikaisia lähetyssaarnaajia koskevista säännöistä. Hän myös kouluttaa ja ohjeistaa heitä sekä ottaa vastaan heidän raporttinsa. Hän on lisäksi vastuussa lähetyskenttään kuuluvista seurakunnista, joita ei ole järjestetty vaarnoiksi.


title: Lähetystyö (mormonismi)

text: Kullakin lähetyskentällä palvelee puolesta sadasta yli kahteensataan kokoaikaista lähetyssaarnaajaa. Lähetysjohtajalla on kaksi lähetyssaarnaaja-apulaista. Heidän lisäkseen muutama lähetyssaarnaaja toimii lähetystoimiston virkailijana. (Lähetystoimisto hoitaa tyypillisesti lähetyssaarnaajien asuntojen vuokrat, puhelinlaskut sekä kirkon materiaalien toimittamisen lähetyssaarnaajille.) Suomen lähetyskentän toimisto on Neitsytpolulla Helsingin Ullanlinnassa.


title: Lähetystyö (mormonismi)

text: Piispa johtaa lähetystyötä seurakuntansa alueella. Usein seurakunnan alueella toimii yksi kokoaikainen lähetyssaarnaajapari, toisinaan useampikin. Joissakin paikoissa yhden parin alue kattaa useamman seurakunnan. Lähetystyössä auttavat myös seurakunnan lähetystyönjohtaja ja seurakuntalähetyssaarnaajat, jotka ovat paikallisia jäseniä. Lähetystyönjohtaja koordinoi lähetystyötä niin että seurakunnan johto on perillä opetettavien tarpeista, tulevista kastetilaisuuksista ja uusien jäsenten perehdyttämisen edistymisestä. Hän ja seurakuntalähetyssaarnaajat tulevat lähetyssaarnaajien mukaan opetuskäynneille ja usein vastaavat perehdyttämisestä kasteen eli kirkkoon liittymisen jälkeen.


title: Lähetystyö (mormonismi)

text:
MAP-kirkon lähetystyön tarkoituksena on kutsua kaikkia tutkimaan kirkon opetuksia, erityisesti Mormonin kirjaa, ja rukoilemaan siitä saadakseen hengellisen vahvistuksen palautetun evankeliumin ja kirkon totuudesta. Niitä, jotka saavat vastauksen rukoukseen tai uskovat opetukseen, kehotetaan elämään pyhien kirjoitusten käskyjen mukaan sekä liittymään kirkkoon menemällä kasteelle.
Kirkko edellyttää kirkkoon liittyviltä mm. uskoa Jeesukseen Kristukseen maailman vapahtajana ja lunastajana ja MAP-kirkkoon Jeesuksen Kristuksen tosi kirkkona sekä sitoutumista elää kirkon moraalisääntöjen mukaan. Kirkko pitää oikealla valtuudella ja upottamalla suoritettua kastetta pyhänä liittona Jumalan kanssa, jota tulee edeltää parannus eli luopuminen synneistä.


title: Lähetystyö (mormonismi)

text:
Opetettavia lähetyssaarnaajat etsivät mm. kirkon jäsenten kautta, ovelta ovelle kiertämällä ja keskustelemalla kohtaamiensa ihmisten kanssa. Opettaminen koostuu oppiaiheista, jotka käyvät läpi seuraavia pääkohtia:
Oppiaiheiden läpikäymisen lisäksi opetettavan kysymyksiin pyritään vastaamaan. Opettaminen voi tapahtua kirkon rakennuksessa, jäsenen kodissa tai ehkä useimmiten opetettavan kotona. Opetettavia (kirkossa puhutaan tutkijoista, koska he ovat tutkimassa tai ottamassa selvää kirkosta) kutsutaan osallistumaan sunnuntaikokouksiin ja muihin kirkon tilaisuuksiin.


title: Lähetystyö (mormonismi)

text:
Kirkkoon liittymisen jälkeen uusi jäsen saa kaksi kotiopettajaa, joilla on pappeus. Jos uusi jäsen on nainen, hän saa myös kaksi Apuyhdistyksen sisarta kotikäyntiopettajikseen. Nämä kotiopettajat tai seurakuntalähetyssaarnaajat opettavat ns. uusien jäsenten oppiaiheet syventäen ennen kastetta annettua opetusta ja kannustaen päivittäiseen rukoilemiseen ja pyhien kirjoitusten tutkimiseen sekä esim. perheiltojen pitämiseen.
Uusi aikuinen jäsen osallistuu yleensä evankeliumin perusperiaatteet -pyhäkoululuokkaan. Hänelle pyritään antamaan myös tehtävä kirkossa ja muita tilaisuuksia palvella esim. kotiopetustyössä. Miehet asetetaan Aaronin pappeuteen pian jäseneksi tulon jälkeen ja n. puolen vuoden päästä vanhimmaksi Melkisedekin pappeudessa piispan harkinnan mukaan. Oltuaan vuoden aktiivinen kirkossa aviopari voi saada endaumenttinsa temppelissä ja tulla sinetöidyiksi toisiinsa iankaikkisen avioliiton sitein. Temppeliavioliitto onkin käännytystyön perimmäisiä tavoitteita.


title: Lähetystyö (mormonismi)

text: Kaikkien lähetystyöhön lähtevien on täytettävä tietyt vaatimukset. Heidän on käytävä säännöllisesti kirkon jumalanpalveluksissa, rukoiltava säännöllisesti henkilökohtaisesti, tutkittava säännöllisesti Raamattua, Mormonin kirjaa ja muita kirkon pyhiä kirjoituksia, noudatettava siveyden lakia (mikä tarkoittaa pidättäytymistä kaikista avioliiton ulkopuolisista sukupuolisuhteista sekä siveyttä ajatuksissa ja puheessa), pidettävä viisauden sana (eli pidättäydyttävä alkoholijuomista, huumeista, tupakasta, kahvista ja teestä) sekä maksettava säännöllisesti kymmenyksensä.


title: Lähetystyö (mormonismi)

text: Lähetystyöhön lähtijöiden on valmistauduttava kutsumukseensa hengellisesti. Heidän on myös oltava fyysisesti, psyykkisesti ja emotionaalisesti sellaisessa tilassa, että he pystyvät kestämään lähetystyön rasitukset sekä poissaolon kotoa. Kirkon johtajat ovat antaneet yleisten mittapuiden lisäksi myös erityisiä sääntöjä tapauksista, jotka estävät palvelemisen lähetystyössä. Lähteminen ei ole mahdollista niille, joiden olisi jätettävä alaikäisiä lapsia toisten hoitoon, ei liioin nuorille aviopareille, jotka ovat iässä, jossa lastensaaminen on mahdollista. Myöskään aviopareille, joiden avioliitossa on vakavia ratkaisemattomia ongelmia, ei ole mahdollista lähteä. Henkilö, joka on veloissa eikä ole pystynyt sopimaan velkajärjestelyistä, ei voi lähteä. Ehdonalainen vankeus estää lähtemisen, samoin syyllistyminen raiskaukseen tai seksuaaliseen hyväksikäyttöön. Myöskään HIV-positiivista ei hyväksytä. Jäseniä, jotka ovat tehneet abortin tai myötävaikuttaneet sen tekemiseen, ei yleensä hyväksytä lähetystyöhön, ei liioin jäseniä, jotka ovat synnyttäneet lapsen avioliiton ulkopuolella tai tulleen avioliiton ulkopuolisen lapsen isäksi. Alle 26-vuotiaat miespuoliset jäsenet ja alle 40-vuotiaat naispuoliset jäsenet, jotka ovat eronneet avioliitostaan, eivät yleensä saa kutsua. Yli 15 vuoden iässä suoritettu "homoseksuaalinen teko" estää ehdottomasti lähtemisen.


title: Lähetystyö (mormonismi)

text: Ennen lähetystyöhön lähtemistä hyväksytyn odotetaan käyvän temppelissä ja saavan endaumenttinsa, ellei hän ole saanut sitä jo aikaisemmin. Miespuoliset lähetyssaarnaajat asetetaan yleensä vanhimman arvoon Melkidesekin pappeudessa ennen heidän lähtöään.


title: Lähetystyö (mormonismi)

text: Kirkon jäsenen, joka haluaa lähteä lähetystyöhön, tulee anoa lupaa tehdä niin MAP-kirkon yleisauktoriteeteilta. Samalla hänen on osoitettava kelvollisuutensa seurakuntansa antamalla todistuksella. Mikäli anomus voidaan hyväksyä, hakija saa muutaman viikon kuluttua kirjeen, jossa hänet kutsutaan lähetystyöhön. Kirjeessä myös kerrotaan, missä tuleva lähetyssaarnaaja tulee palvelemaan ja mitä kieltä hänen odotetaan käyttävän. Kirkon kahdentoista apostolin koorumi on virallisesti vastuussa maailmanlaajuisen lähetystyön organisoinnissa, ja yksittäiset apostolit ohjaavat lähetyssaarnaajat eri puolille maailmaan - virallisesti sen mukaan, miten Jumalan Henki heitä kehottaa. Muodollisesti kutsu lähetystyöhön tulee kirkon presidentiltä.


title: Lähetystyö (mormonismi)

text: Ennen lähetystyöhön lähtemistä tuleva lähetyssaarnaaja viettää jonkin aikaa joissakin 17 Lähetystyön koulutuskeskuksesta (engl. "Missionary Training Center", tunnetaan yleensä lyhenteellä "MTC"). Suurin koulutuskeskus on Provossa, Utahissa, Brigham Youngin yliopiston yhteydessä. Lähetyssaarnaaja, jonka ei tarvitse opetella uutta kieltä, viettää koulutuskeskuksessa yleensä kolme viikkoa. Tuona aikana hänelle opetetaan lähetystyön periaatteita, tapoja tavoittaa evankeliumista kiinnostuneet ja mahdollisuuksia keskustella kiinnostuneiden kanssa, lähetyssaarnaajilta odotettavaa elämäntapaa ja käyttäytymistä sekä teologiaa ja pyhiä kirjoituksia. Lähetyssaarnaajat, jotka joutuvat opettelemaan vieraan kielen, viettävät koulutuskeskuksessa pidempään, yleensä kuudesta kolmeentoista viikkoa. Tuolloin heille opetetaan kieltä ja tulevan sijoitusmaan kulttuuria.


title: Lähetystyö (mormonismi)

text: Ennen lähetystyöhön lähtemistä tuleva lähetyssaaraaja siunataan rukouksella ja kättenpäällepanemisella. Siunauksen antaa yleensä lähtijän vaarnan presidentti.


title: Lähetystyö (mormonismi)

text: Lähetyssaarnaajien odotetaan vastaavan itse lähetystyönsä kustannuksista. Käytännössä nuorten lähetyssaarnaajien kulut maksavat yleensä perhe tai sukulaiset, joskus myös ystävät. Vanhemmat avioparit kustantavat lähetystyönsä yleensä joko säästöillään tai eläkkeellään.


title: Lähetystyö (mormonismi)

text: Ennen jokainen lähetyssaarnaaja maksoi yksinkertaisesti omat kulunsa. Tämä johti kuitenkin kulujen epätasaiseen jakautumiseen; kalleille alueille lähetetyille kustannukset kohosivat huomattavan paljon korkeammiksi kuin edullisemmille alueille lähetetyille. Tämä kustannusten epätasainen jakautuminen koettiin yleisesti epäkohdaksi. Vuonna 1990 käytäntöä muutettiin niin, että jokainen lähetyssaarnaaja maksaa saman kuukausittaisen summan MAP-kirkon viranhaltijoille, ja nämä jakavat näin kertyneet rahat lähetyssaarnaajille kunkin maan tosiasiallisen hintatason mukaan. Tammikuussa 2006 kuukausittainen lähetyssaarnaajamaksu oli 400 USA:n dollaria. Kukin lähetyssaarnaaja saa kirkolta asunnon, ruoan, kulkuvälineen (esimerkiksi polkupyörän, harvemmin auton) sekä käsirahan omiin henkilökohtaisiin menoihin. Useissa maissa lähetystyörahastoon maksetut rahat voi vähentää verotuksessa, koska kulut tulkitaan hyväntekeväisyydeksi.


title: Lähetystyö (mormonismi)

text: Lähetyssaarnaajat, jotka eivät pysty itse huolehtimaan lähetystyönsä kustannuksista, voivat saada apua joko kotiseurakunnaltaan tai kirkon yleisestä lähetystyörahastosta. Tämä mahdollisuus koskee yleensä vain nuoria lähetystyöntekijöitä, vanhempien pariskuntien odotetaan vastaavan itse kustannuksistaan.


title: Lähetystyö (mormonismi)

text: Usein paikalliset MAP-kirkon jäsenet tukevat lähetystyöntekijöitä kutsumalla heidät luokseen aterialle.


title: Lähetystyö (mormonismi)

text: Lähetyssaarnaajien odotetaan noudattavan tarkkaan määriteltyä pukukoodia: Miespuoliset lähetyssaarnaajat käyttävät tummaa pukua tai mustia suoria housuja ja pikkutakkia, valkoisia kauluspaitoja ja hillityn värisiä solmioita. Naisten pukeutuminen ei ole aivan näin tarkkaan säädeltyä, mutta heidänkin odotetaan käyttävän hillittyä ja konservatiivista asua. Yleensä naispuoliset lähetyssaarnaajat ovat pukeutuneet mekkoihin tai polven alle ulottuvaan hameeseen ja puseroon.


title: Lähetystyö (mormonismi)

text: Joillain alueilla pukukoodia voidaan hieman lieventää. Esimerkiksi tropiikin kuumilla ja kosteilla alueilla lähetyssarnaajat voivat kulkea ilman puvuntakkia ja lyhythihaisissa paidoissa.


title: Lähetystyö (mormonismi)

text:
Lähetyssaarnaajat saavat käyttää arkivaatetusta vain tehdessään ruumiillista työtä, harrastaessaan urheilua tai viikoittaisen vapaapäivänsä, "valmistautumispäivän", aikana. Tällöinkin heidän on muistettava, että lähetyssaarnaajalle sopii vain hillitty ja siveä pukeutuminen.
Kaikki lähetyssaarnaajat käyttävät rinnassaan standardin mukaista nimilappua, jossa on heidän sukunimensä ja tittelinsä (miehillä "vanhin", naisilla "sisar"). Nimilapuissa on myös kirkon koko nimi, Suomessa siis Myöhempien aikojen pyhien Jeesuksen Kristuksen kirkko. Joillain alueille paikallinen lähetysjohtaja voi tosin päättää, että lähetyssaarnaajat käyttävät nimilappua, jossa ei ole kirkon nimeä. Tällöin kyse voi olla esimerkiksi kireästä poliittisesta tilanteesta tai kirkolle vihamielisestä ilmapiiristä. Jossain maissa edes nimikyltin kantaminen ei ole mahdollista.